Панама Ҳужжатлари фош этади - BBC O'zbek\nМахфий ҳужжатларнинг улкан сиздирмаси бой ва қудратга эгалар ўз бойликларини яшириш учун солиқ паноҳларини қай тарзда ишлатишларини фош этади. Ўн бир миллион ҳужжат дунёнинг энг махфий ширкатлари бўлмиш Панаманинг Mossack Fonseca ширкатидан сиздирилган.\nМақолани тўлалигича ўқинг Панама Ҳужжатлари: сиздирма казоларнинг солиқ паноҳларини фош этади\nПанама ҳужжатларининг сиздирилиши кетидан турли матбуот воситалари ўз ўлкаларига таалуқли ишларга назар ташлашмоқда. Бельгиянинг МО журнали ўз мақоласида асли ўзбекистонлик Патох Шодиев офшор ҳисобини ўрганади.\nМақолани тўлалигича ўқинг Панама Ҳужжатлари: Шодиев Бельгиянинг иккинчи энг бой одами\nПанама ҳужжатлари: Путин истеъфоси талаб қилинди\nРоссиянинг Санкт-Петербург шаҳрида кам сонли намойишчилар "Панама ҳужжатлари" можароси сабаб Эзоп тилини ишга солиб Президент Путиннинг истеъфосини талаб қилиб намойиш ташкиллаштирдилар.\nМақолани тўлалигича ўқинг Панама ҳужжатлари: Путин истеъфоси талаб қилинди\nПрезидент Путин Панама ҳужжатлари сиздирмаларида “коррупциянинг ҳеч қандай унсури” йўқлини айтган. У коррупция айбловларини рад этар экан, ўз мухолифлари Россияни беқарорлаштиришга уринмаётганини урғулаган.\nМақолани тўлалигича ўқинг Панама ҳужжатлари:Путин коррупция айбловларини рад этди\nПанама Ҳужжатлари: Қозоқ Президентининг мулкдор набираси\nПанамадаги Mossack Fonseca юридик компаниясидан сизиб чиққан маълумотларга кўра, Қозоғистон Президенти Нурсултон Назарбоевнинг оила аъзолари солиқ паноҳларида пулларини яшириб келадилар. Бу ҳақда OCCRP ўз мақоласида ёзади.\nМақолани тўлалигича ўқинг Панама Ҳужжатлари: Қозоқ Президентининг мулкдор набираси\nБритания Бош вазири Девид Камерон солиқ паноҳлари шаффофроқ бўлишига ва солиқдан бўйин товлайдиганларга қарши босимни кучайтиришга чақириб келади.\nМақолани тўлалигича ўқинг Британ бош вазирининг отаси "офшор бизнес юритган"\nПанама Бош прокуратураси "панама ҳужжатлари"да тилга олинган ноқонуний оқшор ширкатларини тузиш ҳолатлари юзасидан жиноий тергов бошлашга ҳозирлигини билдирган. Айни пайтда "панама ҳужжатлари"га ғарб ва шарқда билдирилаётган муносабатлар турлича.\nМақолани тўлалигича ўқинг 'Панама ҳужжатлари': Ғарбда сиёсий тўфон, Россияда жимлик\nОзарбайжон Президенти Илҳом Алиевнинг қизлари қиймати миллиардлаб долларга баҳоланадиган олтита олтин конларига эга ширкатнинг 56 фоиз ҳиссаларини бошқаришади, дейилади янги ҳисоботда.\nМақолани тўлалигича ўқинг Алиевнинг қизлари миллиардларга эгалик қилади\nПанамада жойлашган Mossack Fonseca ҳуқуқий ширкати ўзи таъсис этган ширкатларнинг фаолияти учун жавобгар эмас, деб айтган унинг асосчиси Рамон Фонсека.\nМақолани тўлалигича ўқинг Панама ҳужжатлари: Президентлар пулларини қандай яширишади?\nПанама офшор шаффофлиги бўйича комиссия тузмоқчи\nПанама ҳукумати мамлакат ҳудудида фаолият юритадиган офшор ширкатлар шаффофлигини таъминлаш мақсадидаги халқаро экспертлар комиссиясини тузишга қарор қилган.\nМақолани тўлалигича ўқинг Панама офшор шаффофлиги бўйича комиссия тузмоқчи\n"Панама ҳужжатлари"да ФИФА раҳбарининг номи қалқиб чиқди\n"Панама ҳужжатлари"дан аён бўлишича, Халқаро Футбол Федерацияси - ФИФАнинг янги президенти Жанни Инфантино пора беришда айбланган бизнесменлар билан битим тузган.\nМақолани тўлалигича ўқинг "Панама ҳужжатлари"да ФИФА раҳбарининг номи қалқиб чиқди\n"Панама ҳужжатлари": Миллионларни қандай яшириш мумкин\n"Панама ҳужжатлари": Жазо чораларини четлаб ўтиш йўли


Mobiuz биринчи ярим йилликда 930 та таянч станциясини ишга туширди - Texnalogiya - Новости - Antiqa.Net\n2020 йилнинг олти ойида компания техник ривожланиш ва тармоқлар модернизациясига 100 миллиард сўмдан кўпроқ маблағ йўналтирди.\nMobiuz мобил оператори мазкур йилнинг биринчи ярми натижаларини сарҳисоб қилмоқда. Бу даврда компания асосий эътиборини республика бўйлаб 4G/3G тармоқларини кенгайтириш ва сиғимини оширишга қаратди. Эътиборлиси, 3 ойдан кўпроқ вақт давомида ишлар коронавирус пандемияси шароитида, барча санитар меъёрлар ва талабларни бажарган ҳолатда амалга оширилди.\nMobiuz'нинг 2019-2021 йилларда ривожланиш концепцияси асосида мавжуд таянч станцияларини 4G/3G ускуналари билан таъминлаш, эскирганларини замонавийларига алмаштириш, маълумотлар узатиш трафигини кенгайтириш мақсадида транспорт тармоғини модернизация қилиш, каналлар (CS) ва пакетлар (PS) коммутациясини кенгайтириш бўйича босқичма-босқич ишлар амалга оширилмоқда. Буларнинг барчаси Ўзбекистонда рақамли иқтисодиётни ривожлантириш шароитларини яратишга хизмат қилади.\n2020-йилга режалаштирилган ишлар доирасида Mobiuz Техник бўлинмаси ярим йил ичида 930 та таянч станциясини ишга туширди. Бир кунда бир нечтадан бошлаб ўнлаб станцияларни эфирга ёқишга эришилди. Ҳаттоки, 25-31 май кунлари, яъни бир ҳафта ичида компания учун рекорд даражадаги 134 та таянч станцияси иши йўлга қўйилди.\nУмумий ишга туширилган станцияларнинг 51 таси – янги жойлашувдаги станциялардир. Хусусан, Қорақалпоғистоннинг Нукус туманидаги Узункўл, Жаманша, Шортанбай қишлоқларида, Хоразм вилоятининг Янгиариқ туманидаги Таган ва Қўшкўпир туманидаги Хайробод қишлоқларида, Сурхондарёнинг Ангор туманидаги Таллашкон маҳалласи ва бошқа жойларда алоқа ва интернет сифати аввалгига қараганда анча яхшиланди.\nШу йилнинг апрель-май ойларида Mobiuz техник жамоаси табиат инжиқликлари туфайли юзага келган талафотларни бартараф этиш бўйича фаолият олиб борди. Кучли шамол туфайли Бухоро вилоятининг Олот ва Коракўл туманларидаги алоқа объектлари зарар кўрган бўлса, Сардобадаги тошқин оқибатида Сирдарё вилоятининг Сардоба, Оқолтин, Мирзаобод каби туманларидаги бир қатор таянч станциялари ишдан чиқди. Компаниянинг техник жамоаси 24/7 режимида уларни тиклаш ишларини амалга оширди. Натижада барча объектлар иши босқичма-босқич қайта йўлга қўйилди.\n«Mobiuz абонентлари мобил интернетдан фаол фойдаланишади. Улар янги техник ечимлар ва мобил алоқа тармоқлари имкониятларини тез ўзлаштиришади. Маълумотлар узатиш хизматига катта талаб борлиги танлаган йўлимиз тўғри эканлигини кўрсатмоқда, яъни янги техник объектларни ишга тушириб келяпмиз, мавжудларини янгилаяпмиз, интернетдан фойдаланиш қулай ва осон бўлишига ҳаракат қиляпмиз,» - дея таъкидлади Mobiuz'нинг жамоатчилик билан алоқалар бўйича расмий вакили Сардор Тожиев.\nТанланган стратегиядан келиб чиққан ҳолда компания иккинчи ярим йил ичида яна камида 200 та таянч станциясини ишга туширишни, барча мавжуд объектларни 4G LTE тармоғига ўтиш учун ишларни якунлашни режалаштирмоқда. Транспорт тармоғига ҳам алоҳида эътибор қаратилади, хусусан, 8 та хизмат кўрсатиш марказларидаги 340 та ускуналарда реконструкция ишлари амалга оширилади. Бир қатор чуқур ихтисослаштирилган ишларни ҳам амалга ошириш кутилмоқда.\nMobiuz мобил операторининг янгиликлари ва ривожланиш истиқболлари ҳақида маълумотларни www.mobi.uz сайтида ҳамда Facebook ижтимоий тармоғидаги расмий саҳифасида кузатиб боришингиз мумкин.


Иқтисодий ҳамкорлик ташкилотининг навбатдаги саммити 2022 йилда Ўзбекистонда ўтказилади — Sof.uz\nЖАҲОН 366,164,404 289,097,176 5,654,216\n28.11 20:26 39 Ўзбекистон\nИқтисодий ҳамкорлик ташкилотига 2022 йилда раислик қилиш Ўзбекистонга ўтди. Бу ҳақда президент матбуот хизмати хабар берди\nЭслатб ўтамиз, Шавкат Мирзиёев 28 ноябрь куни Ашхобод шаҳрида ўтган Иқтисодий ҳамкорлик ташкилотининг 15-саммити ишида иштирок этиб, ҳамкорликнинг устувор йўналишлари бўйича қатор аниқ таклифларни илгари сурди.\nТашкилот доирасида муайян соҳани ривожлантириш бўйича ҳар йилга ном бериш анъанасини жорий этиш ташаббуси билдирилган. Хабарда айтилишича, президент ИҲТда 2022 йилни Ўзаро узвий боғлиқликни мустаҳкамлаш йили, деб эълон қилишни таклиф этди.\nСаммит якунида аъзо мамлакатларнинг минтақавий иқтисодий ҳамкорликни янада ривожлантириш ва мустаҳкамлаш борасидаги муҳим устувор интилишларини ўзида мужассам этган Ҳаракатлар учун Ашхобод консенсуси имзоланди.\nДавлатлар ва ҳукуматлар раҳбарлари ҳамда ташкилот бош котиби Ўзбекистонни 2022 йилда ИҲТга раисликни қабул қилиб олгани билан табриклади. Шавкат Мирзиёев шу муносабат билан билдирилган самимий тилаклар учун миннатдорчилик билдириб, учрашув иштирокчиларини Ўзбекистонда ўтказиладиган навбатдаги саммитга таклиф қилди.\nКеча, 18:13 60 Ўзбекистон


06.07 Камен Хаджиев билан шартнома бекор қилинди\n06.07 Славче Войнески билан шартнома икки томон келишуви асосида бекор қилинди\nЗайниддин Тожиев "Қизилқум" билан ўзаро ўйинлар тўпурари\n"Қизилқум" билан ўзаро тўқнашувларда тўнғич Тожиев тўпурар ҳисобланади.\nЎзаро учрашувларда энг кўп тўп киритган футболчи Зайниддин Тожиев саналади. У "Қизилқум" дарвозасига 8 гол уришга муваффақ бўлган. Станислав Андреев ва Игорь Сергеев ҳисобида 6тадан тўп мавжуд. Александр Гейнрих ва Одил Аҳмедов 5тадан, Анвар Солиев ҳамда Кахи Махарадзе 4тадан голга муаллифлик қилган.\nАйни пайтда жамоамизда ўйнаётган футболчилардан Егор Кримец, Драган Черан ва ва Эрен Дердийок рақиб дарвозасини ишғол қилишган. Кримец ҳисобида ушбу рақибга қарши урилган 3, Дердийокда эса 2 гол мавжуд.\nАлексей Николаев ҳар икки жамоа таркибида рақиб дарвозасига тўп киритган футболчи ҳисобланади. У 2000 йил "Пахтакор", 2003 йил "Қизилқум"га гол урган. Ўз навбатида рақиб таркибида Марсель Идиатуллин жамоамиз дарвозасига 2 тўп киритган.\n6 - Станислав Андреев, Игорь Сергеев


Қонунларни қабул қилишда бир томонлама ёндашув адолатсизлик ҳисобланади\n16.08.2021 Чоп этиш учун\nОлий Мажлис Қонунчилик палатасидаги “Адолат” СДП фракциясининг навбатдаги 2021 йил йил 10 август куни бўлиб ўтган йиғилишида айрим қонун лойиҳалари танқидий кўриб чиқилди.\nХусусан, фракция йиғилишида кўриб чиқилган “Ўзбекистон Республикасининг Жиноят кодексига ҳамда Ўзбекистон Республикасининг Маъмурий жавобгарлик тўғрисидаги кодексига ўзгартишлар киритиш ҳақида”ги қонун лойиҳаси депутатларнинг қатор эътирозларига сабаб бўлди.\nҚонун лойиҳа билан ички ишлар органлари ходимлари ва Миллий гвардия ҳарбий хизматчилари ҳамда бошқа ҳокимият вакилларининг ўз хизмат бурчларини бажаришларига қаршилик кўрсатганлик ёки тўсқинлик қилганлик учун жавобгарликни кучайтиришга қаратилган.\nЖумладан, хизмат вазифасини бажараётган ҳокимият вакилининг қонуний фаолиятига ёки фуқаровий бурчини бажараётган шахсга фаол қаршилик кўрсатиш учун базавий ҳисоблаш миқдорининг эллик бараваридан юз бараваригача миқдорда жарима ёки уч юз олтмиш соатгача мажбурий жамоат ишлари ёхуд уч йилгача ахлоқ тузатиш ишлари ёки бир йилдан уч йилгача озодликни чеклаш ёки бир йилдан уч йилгача озодликдан маҳрум қилиш билан жазолаш белгиланмоқда.\nФракция депутатлари лойиҳанинг зарурлигини инкор этмаган ҳолда айрим танқидий фикрларни айтиб ўтишди.\n– Ушбу қонун лойиҳаси бўйича аввал ҳам қўмитага ўз хавотирларимни билдирган эдим. Назаримда лойиҳани қабул қилиш ҳали вақт бор деб ўйлайман. Тўғри, қонун лойиҳаси албатта керак. Чунки бошқа хорижий мамлакатлар тажрибасида ҳам ички ишлар ходимларининг қонуний таълабларига бўйсунмаслик учун жавобгарлик анча юқори. Аммо, умуман олиб қараганда республикамизда ички ишлар органи ходимлари ҳатти-ҳаракатидан келиб чиқсак бу лойиҳани қабул қилиш бироз эрта деб ўйлайман. Тўғри ижобий ишлар ҳам олиб борилмоқда. Лекин, бугунги кунда ички ишлар тизимидаги ислоҳатлар ўз ниҳоясига етмаган. Барчангизга маълум ижтимоий тармоқлар орқали ички ишлар ходимларининг ҳати-ҳаракати билан боғлиқ салбий ҳолатларни кузатиб боряпмиз. Жумладан, алоқа воситалари орқали берилган буйруқ асосида қонун бузулишларини айтасизми, Навоий ва Тошкент вилоятидаги воқеаларни оласизми, Спарк машинасидан чиққан техника тузатиш эҳтиёт қисмини совуқ қурол деб баҳоланиши бу тизимдаги муайян камчилик ва муаммолардан далолатдир. Бундай ҳолатда мазкур қонуннни қабул қилиш бу тескари натижаларни бериши мумкин. Аввало ички ишлар тизимига адашиб келиб қолган ва ўз вазифасига нолойиқ ходимлардан тозалагандан кейин қабул қилсак мақсадга мувофиқ бўларди.\nШухрат ПОЛВАНОВ, “Адолат” СДП фракцияси аъзоси:\n– Бугун биз мазкур қонун лойиҳаси билан бир тарафнинг жавобгарлигини кучайтиришни ўйлаяпмиз. Яъни, ҳокимият вакилининг жавобгарлиги нима бўлади. Биз фуқароларни кўплаб соҳада жавобгарликларини ошириб уларни норози кайфиятини кучайтириб юбормаяпмизми, уларни ҳам таклифларини ўйлаб кўришимиз керак эмасми? Тўғри ривожланган давлатларда полиция ходимининг “тўхта” деган буйруғига бўйсунмаса отиб ташлашга хақли лекин бу ўша фуқародан келаётган хавф билан тенг бўлиши зарур. Агар ноқонуний отиб қўйилса давлат унга жуда катта миқдорда товон пули тўлашга мажбур бўлиб қолади. Шу нуқтаи назардан икки тараф яъни фуқаро ҳам ҳокимият вакили ҳам ёндашувда ўз маъсулиятини ҳис эта олади. Биз ҳозир қаршилик кўрсатган тарафни жавобгарлигини оширишни ўйлаяпмиз лекин ноқонуний ҳаракат қилган ички ишлар ходими жавобгарлиги қаерда қолади?\nМана юқорида мамлакатимизда ички ишлар ходимлари иштирокидаги айрим нохуш ҳолатлар айтиб ўтилди. Юз берган ҳолат бўйича тизимдаги масъулларнинг асосли изоҳи ёки баёнотини кўрмадикку! Агар фуқаро ноқонуний харакат қилса бир кунда жазолаб, телевиденияга олиб чиқилиб узр сўратиляптику. Нима учун мансаби доирасидан четга чиққан ёки суистеъмол қилган мансабдорга нега чора кўрилмаслиги керак? Ижтимоий адолат тамойиллари қаерда қолмоқда?\nШулардан келиб чиқиб фракция депутатлари қонун лойиҳасини Қонунчилик палатаси ялпи йиғилишига олиб чиқишда фракцияда кўтарилган масалаларни яна бир бор ишчи гуруҳи билан ўрганиб чиқиши, белгиланаётган жавобгарлик масалалрида икки томон манфаатлари тенг бўлиши каби таклифларни айтиб ўтишди.


«Қари чол». Байден яна «қовун» туширди (видео) - EFFECT.UZ\n«Қари чол». Байден яна «қовун» туширди (видео)\n. 17:00 | 01.04.2021\nАҚШ президенти Жозеф Байден яна самолёт траппида қоқилиб кетди. Бироқ Байден қоқилишига қарамай мувозанатни сақлаб қолди.\nТаъкидлаб ўтиш жоиз, АҚШ президенти Жо Байден дастлаб вице-президент Камала Харрисни Жоржия штатининг Атланта шаҳрида касалликларни назорат қилиш ва олдини олиш маркази деб таништирган эди.\nАҚШнинг собиқ президенти Доналд Трампнинг кичик ўғли Жо Байден Air Force One самолётида ўтириш вақтида нақд 3 маротаба йиқилиб кетганини масхара қилган эди.\n“Байден: “Ҳа, шамол! Ҳаммаси … шамол. Президент жуда яхши формада”, – деб ёзди у Оқ уйнинг шарҳига шубҳа билдирган ҳолда”, – деган эди.\nЭслатиб ўтамиз, 19 март куни АҚШ президенти уч марта қоқилиб, самолёт траппига йиқилиб тушган эди.\nБайденнинг ғалабаси бозорларга қандай таъсир қилмоқда?


8 ойда Ўзбекистон 233,8 миллион долларлик енгил автомобиллар импорт қилган » Ўзбекистон янгиликлари – Zamin.uz\n18 сентябрь 2019, 16:12\nДавлат статистика қўмитаси маълумотларига кўра, январь-август ойларида Ўзбекистон 233,8 миллион долларлик енгил автомобиллар импорт қилган. Қайд этилишича, бу кўрсаткич ўтган йилнинг шу даврига нисбатан 74,7 фоизга кўпдир.\nУмуман олган, ўтган йилга нисбатан ўсиш аста-секин тикланмоқда. Масалан, йил бошида чет эл автомобилларини импорт қилиш ҳажми ўтган йилга нисбатан қарийб 4 баравар кўп бўлган бўлса, баҳор бошида - 2,2 баравар, ёз бошида у 67 фоизгача тушди, августда эса 72 фоизга қадар кўтарилди.\nЧет эл автомобиллари импортининг умумий ўсиши айнан январь ойида қимматбаҳо хорижий машиналарни олиб кириш енгиллаштирилгани билан боғлиқ - агар автомобиль 40 минг доллар ёки ундан қимматроқ турса ва ишлаб чиқарилган санасидан икки йил ўтмаган бўлса, унда унга ноль ставкали бож қўлланилади.\nБундан ташқари, электромобиллар олиб киришга божхона тўловлари ва акциз солиғининг ноль ставкалари ўрнатилди.\nЯнгиликлар » Авто » 8 ойда Ўзбекистон 233,8 миллион долларлик енгил автомобиллар импорт қилган\n09:53 Ўзбекистонликлар хорижий автомобиллар сотиб олишга дастлабки 3 ойда қанча маблағ сарфлашган?\n09:50 Ўзбекистонликлар уч ойда «иномарка»лар сотиб олишга қанча маблағ сарфлашди?\n14:30 Йил бошидан буён ўзбекистонликлар «иномарка»лар сотиб олиш учун қанча маблағ сарфлашган?\n13:28 Ўзбекистонда енгил автомобиллар импорти кескин ошди


Хокимлик янгиликлари-Тадбиркорларнинг муаммолари тингланди\nГлавная Хокимлик янгиликлари Тадбиркорларнинг муаммолари тингланди\nТадбиркорларнинг муаммолари тингланди\n2019-08-02 / 449\nМаълумки, кичик бизнес ва хусусий тадбиркорлик мамлакатимиз иқтисодий ривожланиши, аҳоли бандлиги ва даромадларини оширишда муҳим саналади.\nШу боис, Сурхондарё вилоятида ҳам мазкур соҳани ҳар тарафлама қўллаб-қувватлаш, уларга самарали инвестициявий ва бизнес муҳитини шакллантириш ҳамда қулай шароитлар яратишга алоҳида эътибор қаратилмоқда. Бундай амалий чоралар ўз самарасини бермоқда. Бугунга келиб кичик бизнеснинг вилоят ялпи ички маҳсулотидаги улуши 78 фоизни ташкил этмоқда.\nБугун, 2 август куни вилоят ҳокими Тўра Боболов томонидан ўтказилган навбатаги тадбиркорлар қабули ҳам хусусий сектор вакилларини ҳар жиҳатдан қўллаб-қувватлаш, улар олдида турган турли бюрократик тўсиқларни бартараф этиш имконини берди.\nУнда 37 нафар тадбиркорнинг тижорат банкларидан кредит олиш, ўз фаолиятини кенгайтириш мақсадида қўшимча ер ажратиш, қурилишга рухсат бериш ва бошқа масалаларга оид мурожаати тингланди, муаммолар юзасидан соҳа мутасаддилари билан фикр алмашилди. Ҳар бир масала ечими юзасидан муддат белгилани, масъуллар бириктирилди. Мурожаатлар ижроси вилоят ҳокимлиги томонидан назоратга олинди.


12.05.2020 – ВОҲА\n12.05.2020 12.05.2020 Voha gazetasi0 comment\nGiveMeSport сайти Европа чемпионлар лигаси тарихидаги энг яхши ҳужумчилар рейтингини эълон қилди. Унда футболчиларнинг мусобақада ўтказган ўйинлари ва урган голлари нисбати инобатга олинди. Биринчи ўринни «Барселона» ҳужумчиси Лионель Месси эгаллади. Аргентиналик футболчи 141та ўйинда иштирок этиб, 114та гол урган. Битта ўйинда ўртача голлар сони — 0,81. Ушбу кўрсаткич бўйича иккинчи поғона «Манчестер Юнайтед» ва «Реал» клублари собиқ ҳужумчиси Рууд Ван Нистелройга тегишли бўлди — 0,77 гол/ўйин. Нидерландиялик форвард 73та ўйинда 56та тўп киритган. Учинчи ўринни эса мусобақа тарихидаги энг яхши тўпурар Криштиану Роналду эгаллади. «Ювентус» ҳужумчиси турнир доирасида 169та учрашувда…\n12.05.2020 Voha gazetasi0 comment\nСамарқанд вилояти Иштихон туманида ҳоким бош бўлган биринчи сектори ҳудудидаги маҳаллаларда аҳолини камбағалликдан чиқариш мақсадида 50 оилага паррандачилик йўналишида ишлаши учун 100 донадан жўжа тарқатилди. Бу жўжаларни боқиш учун эса 500 минг сўмдан субсидия ҳам берилди. – Шу 100 та жўжани боққан оила камбағалликдан чиқиб кетадими, деган савол туғилиши табиий, – дейди Иштихон тумани ҳокими Ш.Негматов. – Йўқ, албатта. Бу шу оилаларда турмуш тарзини яхшилаш, улар ҳаётини ўзгартириш учун дастлабки қадам. Кейинги босқичда мазкур хонадон эгаларининг фаолияти кенгайтирилиб, чорвачилик йўналишига ўтказилади. Қўй, мол боқиши учун шароит яратиб берамиз, ёрдам кўрсатамиз.…\nЖорий йилнинг 5 май кунидан бугунга қадар Қашқадарёда 142 нафар қоидабузар пиёдага чора кўрилган\nСодир бўлаётган ЙТҲларнинг аксарияти пиёдалар иштирокида эканлиги барчамизга маълум. Амалдаги “Йўл ҳаракати қоидалари”га фақатгина ҳайдовчилар эмас, йўловчи ва пиёдалар ҳам бирдек амал қилишлари белгиланган. Пиёдалар томонидан “Йўл ҳаракати қоидалари”нинг бузилиши аянчли натижалар билан якун топаётганлиги содир бўлаётган ЙТҲлардан маълум. Қашқадарё вилоятида жорий йилнинг 5 май кунидан 20 май кунига қадар “Диққат пиёда” тадбири ўтказилмоқда. Вилоят ИИБ ЙҲХБ ЙПХ ходимлари томонидан 5 май кунидан бугунга қадар 142 нафар қоидабузар пиёдаларга нисбатан маъмурий баённомалар расмийлаштирилган. Барча йўл ҳаракати иштирокчиларидан йўлларда ҳаракатланганда “Йўл ҳаракати қоидалари”га амал қилишларини, ҳайдовчилар пиёда ва велосипедчиларга эътиборли…\nПандемия шароитида меҳмонхона хизматлари\n25.05.2020 Voha gazetasi0 comment\n21.05.2020 Voha gazetasi0 comment\n19.05.2020 Voha gazetasi0 comment\n18.05.2020 Voha gazetasi0 comment\n15.05.2020 Voha gazetasi0 comment\n22.05.2020 Voha gazetasi0 comment\n20.05.2020 Voha gazetasi0 comment


24 | Mart | 2015 | IDROK.UZ\nKunlik tarix: 24 Mart 2015\nКэмерон Буюк Британия бош вазирлигига қайта номзод кўрсатмайди\n24 Mart 2015\tLeave a comment 1,183 marta o'qilgan\nБуюк Британия бош вазири Дэвид Кэмерон мамлакат бош вазири лавозими учун учинчи бор курашмаслигини маълум қилгани ҳақида BBC хабар бермоқда. “Мен айтганимдек, иккинчи муддатимни якунлайман ва янги етакчи учун вақт етиб келди деб ҳисоблайман”, – дейди Кэмерон BBCга берган интервьюсида. ...\nУкраина 1 апрелдан Россиядан газ сотиб олишни тўҳтатади\n24 Mart 2015\tLeave a comment 1,202 marta o'qilgan\nУкраина 1 апрелдан Россиядан табиий газ сотиб олишни тўҳтатиши ҳақида Украина энергетика ва кўмир саноати вазири Владимир Демчишин Киевдаги матбуот анжуманида маълум қилган. Унинг сўзларига кўра, Европадан импорт қилинаётган газ Россиядан сотиб олинаётган газ нархидан арзонроқ экан. Хусусан, 2015 йилда ...\nСингапурда бугундан мотам эълон қилинди\n24 Mart 2015\tLeave a comment 1,191 marta o'qilgan\nМустақил Сингапурнинг биринчи бош вазири Ли Куан Ю 5 февраль куни касалхонага ётқизилган, унинг ўткир зотилжам касаллигига чалингани айтилган эди. У якшанбадан душанбага ўтар кечаси вафот этди. Бу ҳақда унинг ўғли, мамлакатнинг ҳозирги бош вазири Ли Сян Лун маълум ...\nҚочоқлар Туркияга 5,5 млрд долларга айланди\n24 Mart 2015\tLeave a comment 1,234 marta o'qilgan\nСуриялик қочоқлар Туркияга 5,5 млрд долларга айланди. Бу ҳақда Туркия президенти Ражаб Тойиб Эрдўған маълум қилди, деб хабар беради РИА «Новости». Унинг сўзларича, Туркия томонидан бу миқдордаги маблағ суриялик қочоқларга ёрдам бериш учун сарфланган. Ҳозирда Туркияда уларнинг сони 2 млнга етди. Эрдўған Европа ...\n24 Mart 2015\tLeave a comment 1,262 marta o'qilgan\nПокистон тактик ядровий қурол билан қуролланиши лозим, деб айтди Покистон миллий қўмондонлик бошқармаси маслаҳатчиси Холид Кидвай. Бу ҳақда Associated Press ахборот агентлиги хабар бермоқда. Кидвайнинг айтишича, тактик ядровий қуролнинг ишлаб чиқилиши Покистонга Ҳиндистон билан ядровий урушнинг олдини олиш учун кўмак беради. ...\n24 Mart 2015\tLeave a comment 1,173 marta o'qilgan\nБуюк Британияда 6 та фарзандни ёлғиз ўзи тарбиялайдиган она фарзандларига мактабга бормасликка имкон бергани учун 5 ой қамоқ жазосига тортилган. Бу ҳақда The Daily Mail нашри хабар берди. 42 ёшли Клаудия Уорд исмли бу аёл бир неча ой қамоқда ушлаб турилгандан ...\nАҚШ Федерал суд маркази директори Ўзбекистонга ташриф буюради\n24 Mart 2015\tLeave a comment 1,205 marta o'qilgan\nАмерика Қўшма Штатлари Федерал суд маркази директори, федерал судья Жереми Фогел жорий йилнинг июнь ойида Ўзбекистонга расмий ташриф буюришни режалаштирган. “Ўзбекистоннинг суд ҳокимияти вакиллари билан сермаҳсул музокаралар олиб бормоқдамиз. Судьялар малакасини ошириш ва қайта тайёрлаш масаласи шулар жумласидандир. Ўзбекистонда суд ...


18:25 / 12.08.2019 21954\nРоссия чемпионатининг янги мавсуми «Ростов»нинг ўзбекистонлик ҳужумчиси Элдор Шомуродов учун омадли бошланди. У дастлабки 4та турда 3та гол уриб, рус футболи жамоатчилиги эътиборига тушди. Бугун «Матч ТВ» мавсумнинг потенциал кашфиёти билан интервьюни эълон қилди.\n– Ёз давомида «Ростов»нинг ҳужумкорлиги ортиб боряпти. Карпин услуб ўзгаришини қандай эълон қилди?\n– Кўпроқ ҳужум қилишимиз, кўпроқ прессинг қўллашимизни айтди. Бу машғулотларимизда ҳам кўриниб турганди. Аввалига Европанинг турли жамоалари қандай ўйнашини кўриб чиқдик, биринчи турдан кейин эса ўз ўйинларимизни томоша қилиб, хулосалар чиқара бошладик.\n– Карпиннинг мураббийлар штабида испанлар кўп. «Ростов»нинг машғулотлари сиз олдин ўйнаган жамоалардагидан фарқ қиладими?\n– Ҳа, фарқ анчагина. Бу ерда ҳар қандай арзимас масалага ҳам профессионал ёндашилади. Ҳар бир футболчи учун махсус индивидуал машқлар бор. Менда қанақа? Ҳозир кўпроқ мушакларни чўзиш ва эпчилликни ошириш устида ишлаяпман. Бу – танам эластиклигини ошириш, камроқ жароҳат олиш учун керак.\n– Александр Зуевнинг айтишича, Карпин футболчилар танасидаги ёғ қатламини қатъий назорат қилиб турар экан. Зуев маълум вақт фақат салат еб, жуда яхши формага кириб олган. Сизда «Ростов»га келганингиздан буён жисмонан ўзгариш бўлдими?\n– Танада ёғ йиғилиши борасида менда айтарли муаммо йўқ эди. Лекин барибир машқлар ва рацион ёрдамида ёғ қатламини камайтиришим керак бўлди. Йиғинлардан олдин Карпин қандай қилиб тўғри овқатланишни тушунтириб берди: кўпроқ кўкатлар, товуқ гўшти, балиқ маҳсулотлари, салат ва мевалар ейиш керак. Шундай бўлса-да, нима еётганимга ҳеч ким кўз-қулоқ бўлиб турмайди. Шунчаки тушунтириб беришган, шу холос.\n– Яқинда «Ростов»дан икки етакчи – Гацкан ва Калачев кетди. Энди ким лидер?\n– Рагнар Сигурдссон ва Роман Еременко. Жуда яхши ўйинчилар.\n– Мавсум бошидаги ўйинларингиздан кўнглингиз тўлдими?\n– Яна ҳам яхшироқ ўйнашни хоҳлайман. Лекин ҳа, ёмон бошламадим. Шу руҳда давом этиш керак. Шунга ҳаракат қиламан.\n– Ўткир тўп узатишлар бўйича сиз Еременкодан кейин жамоада иккинчисиз (бир ўйинга ўртача 2,6та, ўтган мавсумда бу кўрсаткич 1,3 эди). Жиддий ўсиш. Бунга нима сабаб?\n– Бу йил ўзимга ишончим кўпроқ. Тез-тез пас ошириб ўйнаш менга ёқади. Ўзбекистонда ҳам шундай қилардим, лекин бу ерда бироз вақт керак бўлди.\n– «Ростов» бу мавсум еврокубоклар йўлланмаси учун курашишга қодирми?\n– Ҳа, албатта, курашамиз. Таркибимиз анчагина кучли.\n– Туғилган шаҳрингиз ҳақида гапириб беринг.\n– Жарқўрғон – кичик шаҳарча (тахминан 20-25 минг аҳолиси бор – «Матч ТВ»). Болалигим ўша ерда ўтган, ота-онам ҳозир ҳам ўша ерда яшашади. Отам ҳам футболчи бўлган. Айтишларича, яхши ўйнаган, лекин жароҳат олган. Кейин бизнес билан шуғулланиб, ўз дўконини очган.\n7 ёшимда кўча футболи ўйнай бошлаганман. Майдонни ёмон деб бўлмасди, нотекис бўлса ҳам, ўти бор. 12 ёшимда эса «Машъал» академиясига кетдим. Бу академия Ўзбекистондаги энг яхшиси саналарди. Биз рус, инглиз тилларини ўргандик, компьютер машғулотларини ўтадик. Лекин мен ёмон ўқиганман. Албатта, бундан афсусланаман. «Ҳозир ўқиб қолинглар, акс ҳолда кейин афсусланиб юрасизлар», деб бизга ўшандаёқ айтишганди.\nАкадемияга энди борган пайтларим қийин кечган, ҳар холда уйимдан анча узоқ (300 км – «Матч ТВ»). У вақтда телефоним бўлмаган, дўстларимдан олиб ҳафтада бир марта яқинларим билан гаплашардим. Лекин футболчи бўлишни қаттиқ хоҳлаганман. Қолаверса, ота-онам ҳам осон бўлмаслигини, сабр қилишим кераклигини айтиб огоҳлантиришган. Ва мен сабр қилганман, кейинроқ кўникиб ҳам кетдим.\nҲозир мамлакатда янги академиялар қурилган. «Машъал»нинг ишлари эса унчалик ҳам юришмаяпти. Балки, гап пулдадир. Авваллари Олий лигада ўйнарди, ҳозир эса биринчи лигада.\n– Қачон биринчи бутсангизни олгансиз?\n– Академияга келганимдан ярим йил – бир йил ўтгандан кейин. Болалардан бирининг бутсаси бор эди, кийиб кўришни сўраганман. Унгача фақат кеда ва кроссовкада футбол ўйнаганман, у ерда бунга рухсат беришарди. Эсимда, Москванинг «Локомотив» клубига стажировкага боргандик. У ерда 10 кун бўлганмиз, адашмасам ЦСКА билан ўйнаганмиз. Ёшим тахминан 14да эди. Ўшанда мактабдан бутса беришган. Кейинроқ эса ота-онам сотиб олиб беришган.\n– Ёшлигингизда «Бунёдкор»нинг ўйинларидан бирида Ривалдо билан майдонга чиқиб келгансиз. Бунақа имкониятни қандай қилиб қўлга киритгандингиз?\n– Амаким «Машъал»да ўйнарди. У билан чиқмоқчи бўлиб тургандим, лекин бизни «Бунёдкор» томонга келтириб қўйишган. Турган гапки, Ривалдо билан чиқишни хоҳлаганман, лекин ҳамма болалар бир чизиқ бўлиб туришганди. Қайси футболчи тўғри келса, шу билан чиқасиз. Омадим келган. Жуда ҳаяжонланганман, ҳар ҳолда – юлдуз. «Энди бир ҳафта қўлингни ювмай юр», деб кейин ҳамма ҳазил қилган.\n– Агентингиз Герман Ткаченко – Россия футболида анчагина таниқли шахслардан. Қаерда танишгансизлар?\n– Унга мени ўша вақтда терма жамоа бош мураббийи бўлган Самвел Бабаян таклиф қилган. Герман ўйинимизга келган, кейин кўришиб, гаплашганмиз – шу холос.\n– Ткаченко сизни Моуриньо билан таништириб қўйган. Мулоқотда у ўзидан қанақа таассурот қолдирганди?\n– Герман Моуриньо билан учрашишимизни айтмаганди. Сюрприз бўлади, деганди. Стол атрофида ўтирганимизда Моуриньо кириб келди. Аввалига ишонмадим, кейин саломлашдим, бироз гаплашдик. У Осиё чемпионатини шарҳлаб борганди-ку. Ткаченко унга мен ҳам ўша чемпионатда ўйнаганимни, голлар урганимни айтиб берди. Моуриньо буни билган экан.\n– Кўплаб футболчиларда шундай пайтлар ҳам бўладики, юқори даражада ортиқ ўйнагиси келмай қолади. Шунақа ҳолат сизда ҳам бўлганми?\n– Бундай хаёлларни эсимдан чиқариб юборишга, буни ўйламасликка ҳаракат қиламан. Лекин бўлган, «Ростов»га ўтганимдан кейин, таркибга кира олмаганимда хафалик бўлган. Ўйнаб кетишимга кўпчилик ишонмаганди. Кимдир: «Бир йилдан кейин қайтиб кетасан», деган.\n– Сабр қилишингизга нима ёрдамлашган?\n– Дадам, икки амаким футболчи бўлишган (иккиси ҳам терма жамоада ўйнаган), доим қўллаб-қувватлашади. Уларнинг ишончини оқлашни хоҳлайман.\n– Яқинда агентингиз айтди, РПЛнинг бошқа клубларидан таклифларни кўриб чиқмоқчи эмас экансиз, Европага кетиш ниятингиз бор экан. Қайси лигани ёқтирасиз?\n– Европада ўйнашим – ўзимнинг ҳам, ота-онамнинг ҳам орзуси. Топ-5 чемпионатларида. Қайси бири экани муҳим эмас. Лекин ҳозир «Ростов» билан 4 йиллик шартномам бор, кетиш ҳақида ўйламаяпман.\n– Футболдан ташқари энг кўп яна нимага қизиқасиз?\n– Рус бильярдини яхши кўраман, бильярднинг шу тури қизиқроқ. «Ростов»да кўпчилик ўйнаб туради.\n– Сиз учун идеал дам олиш куни қанақа?\n– Кўпинча уйда бўлишни, ҳордиқ чиқаришни ёқтираман.\n– Охирги вақтларда сизда катта таассурот қолдирган китоб қайси?\n– Ўзбекча китоблар ўқийман. Охирги ўқиган китобим жуда ёқди. Рус тилига ўгирсак, «Меж двух дверей» («Икки эшик ораси», Ў.Ҳошимов) бўлади. Асар 1941-1945 йиллардаги уруш, ўша йилларда одамлар қандай яшагани ҳақида.\n– Барча замонларнинг энг яхши ҳужумчиси?\n– Менга Торрес ва Дрогба ёқарди. Ва яна Роналдо – «Зубастик».\n– YouTube`да нималарни кўриб турасиз?\n– Фактлар ҳақида гап кетадиган ҳар хил қизиқарли видеоларни. Спортдан ташқари мавзуларда ҳам.\n– Нимани орзу қиласиз?\n– Терма жамоам билан Жаҳон чемпионатига чиқиш ва у ерда ўйнашни.\nШомуродов янги мавсумдаги 5та ўйиндан 4тасида «Ростов»нинг энг яхши футболчиси бўлди\n«Ростов» бош мураббийи: «Шомуродов РПЛ грандига ўтгандан кўра Европага кетгани яхшироқ»\nШомуродов голини «Пахтакор-79» хотирасига бағишлади, Карпин уни қанча нархга қўйиб юборишга тайёрлигини айтди


Солиқ кодекси лойиҳасини қандай яхшилаш мумкин | BUXGALTER.UZ\n2019 йил 22 октябрь куни ЭОАВМА медиа-майдонида корхоналар раҳбарлари ва бош бухгалтерлари, аудиторлар ва солиқ маслаҳатчилари, Олий Мажлис депутатлари, Молия вазирлиги ва ДСҚ вакиллари Солиқ кодекси лойиҳасини такомиллаштириш бўйича таклифларни муҳокама қилдилар. Конференция ўтказилган санада “Солиқ ва божхона хабарлари” газетасининг 25 йиллик ва “Норма” компаниясининг 20 йиллик юбилейи нишонланди.\nКонференцияни Ўзбекистон Республикаси Олий Мажлиси Қонунчилик палатасининг Бюджет ва иқтисодий ислоҳотлар қўмитаси раиси Адҳам Ҳурсанбоевич Шодмонов очди. У Солиқ кодексининг янги таҳририни такомиллаштиришда эксперт ҳамжамиятининг иштироки муҳимлигини таъкидлаган ҳолда Қонунчилик палатасида қонун лойиҳасини кўриб чиқишда Конференцияда тилга олинган тавсиялардан фойдаланишни таклиф этди.\nСолиқ кодексидаги концептуал ўзгаришлар ҳақида Молия вазирлиги Солиқ-божхона сиёсати ва даромадларни прогнозлаштириш департаменти бошлиғининг биринчи ўринбосари Эркин Файзиевич Гадоев сўзлаб берди. Бу ўзгаришлар қуйидаги мақсадларга йўналтирилган:\n-солиқ қонунчилиги нормалари қўлланилишини максимал соддалаштириш, номувофиқликлар ва коллизияларни бартараф этиш, инсофли солиқ тўловчиларнинг ҳуқуқлари ва қонуний манфаатларини ҳимоя қилиш;\n-солиқ органларига хавфни таҳлил қилиш асосида (инспектор аралашувисиз) камерал, сайёр текширувлар ва солиқ аудитини белгилаш ҳуқуқини берадиган солиқ назоратини ўтказишнинг янги тартиби;\n-солиқларни ҳисоблаб чиқариш ва тўлаш механизмини такомиллаштириш, шунингдек солиқ солишнинг барча элементларини аниқлаштириш ва тартибга солиш;\n-корхоналарнинг иқтисодий рақобатбардошлилигини ошириш ва Солиқ кодексини халқаро нормалар билан уйғунлаштириш мақсадида ҚҚС ва фойда солиғини такомиллаштириш;\n-якка тартибдаги тадбиркорлар, ҳунармандлар, оилавий тадбиркорлик субъекти аъзоларини қатъий белгиланган солиқни тўлаш ўрнига жисмоний шахслардан олинадиган солиқни тўлашга ўтказиш.\nДСҚнинг Солиқ низоларини судгача ҳал қилиш бошқармаси бошлиғи Тимур Атабаевич Исмаилов “2020 йилда солиқ маъмуриятчилигидаги янгиликлар” маърузаси билан чиқиш қилди. Ўзгаришлар ҳам солиқ тўловчилар, ҳам солиқ органлари фаолиятига дахл қилади. Хусусан:\n-солиқ органларининг қонунга хилоф равишда қўшимча солиқлар ҳисоблаганлиги ёки молиявий санкциялар қўлланганлиги, тадбиркорлик субъектлари томонидан ортиқча тўланган солиқлар суммалари ўз вақтида қайтарилмаганлиги учун жавобгарлиги оширилади;\n-ДСХО билан солиқ тўловчиларнинг ўзаро муносабатларининг жаҳон амалиётида синалган янги тартиби назарда тутилган. Бунинг учун солиқ назоратининг шакллари ва механизмлари такомиллаштирилди. Шу жумладан – замонавий ахборот-коммуникация технологияларини кенг жорий этиш ҳисобига. Асосий мақсад – инсофли солиқ тўловчиларга ёрдам бериш ва “хуфиёна” фаолият субъектларини аниқлаш.\nЎз БАМУ Кенгаши раиси ўринбосари, «Fineks» МЧЖ директори Борис Михайлович Фроянченко Солиқ кодекси умумий қисмининг баъзи муаммоли масалалари бўйича таклифлари билан ўртоқлашди. У СКни қуйидагилар билан тўлдиришни таклиф этди:\n-солиқ кодексидаги номувофиқликлар ва ноаниқликларни белгилаш мезонлари;\n-солиқ конунчилиги амалиёти ва уни такомиллаштиришнинг мураккаб масалаларини кўриб чиқиш ва ҳал этиш механизми;\n-солиқ назоратининг шаффоф ва мантиқий тизими.\nСолиқ маслаҳатчиси Гулнора Холдаровна Эргашева қуйидагилар ҳисобига солиқ тўловчилар ва солиқ органлари ҳуқуқ ва мажбуриятларини мувозанатлашни таклиф қилди:\n-солиқ текширувлари, хронометраж ва камерал текширувлар ўтказишда солиқ органи нима қилишга ҳуқуқи борлигини аниқ кўрсатиш;\n-идоравий норматив-ҳуқуқий ҳужжатларга ҳавола нормаларни чиқариб ташлаш;\n-солиқ органлари томонидан хатлов ва ўлчашни амалга оширишни тақиқлаш.\n«Tax consensus» МЧЖ директори Иродахон Аббосовна Аббосхонованинг чиқиши трансферт нархларни белгилашга бағишланди. Трансферт нарх ўзаро боғлиқ тарафлар ўртасидаги битимларда шаклланади ва мустақил шахслар ўртасида битим тузишда қўлланилиши мумкин бўлган нархдан фарқ қилади. Эксперт трансферт нарх белгилаш юзасидан солиқ назоратини амалга оширишга бюджет маблағларини камайтириш ва ташқи савдо битимлари олдида ички савдо битимлари камситилишига йўл қўймаслик бўйича таклифлари билан ўртоқлашди.\nКонференция иштирокчилари солиқ консультанти, «Finatex consult group» МЧЖ директори Ирина Ивановна Подольскаянинг ҚҚСни такомиллаштириш бўйича таклифларини қизиқиш билан тингладилар. Хусусан, у корпоратив банк карталари орқали тўлов амалга ошириладиган битимлар бўйича ҳисобварақ-фактура расмийлаштирмасликни таклиф этди. Ҳисобварақ-фактура ўрнини босадиган касса чеки етарли.\n«Vigorus» консалтинг компанияси аудитори ва директори Светлана Алексеевна Голосова фойда солиғини тартибга солувчи нормага ўзгартиришлар киритишни таклиф қилди. Хусусан, у харажатларнинг “иқтисодий асосланганлиги” тўғрисидаги ноаниқ формулировкани чиқариб ташлашни таклиф этди, чунки уларни субъектив талқин қилиш солиқ маъмуриятчилигида номақбул оқибатларга ва солиқ тўловчилар ҳуқуқлари бузилишига олиб келиши мумкин.\n«Mika Trade» хусусий корхонаси бош бухгалтери Татьяна Витальевна Чернова солиқ тўловчиларга ахборот жиҳатдан кўмак бериш юзасидан сўзга чиқди. У Солиқ кодексини солиқ солиш бўйича услубий кўрсатмалар, Молия вазирлиги ва ДСҚнинг тушунтиришлари, солиқ тўловчиларнинг саволларига жавобларни мажбурий эълон қилиш тўғрисидаги норма билан тўлдириш зарур, деб ҳисоблайди.\n«Арбитражный дом Мухамедбаева» СМТ директори Абдуғани Абдусатторович Муҳамедбоев солиқ тўловчиларни назорат қилувчи органларнинг субъектив ҳаракатларидан ҳимоя қилиш мақсадида:\n-банклардаги ҳисобварақлар бўйича операцияларни 10 кундан ортиқ бўлган муддатга тўхтатиб туришни;\n-солиқ қарздорлигини мажбур шахснинг мол-мулки ҳисобига ундиришни;\n-солиқ тўловчининг қасддан қонунга хилоф ҳаракати (ҳаракатсизлиги)ни белгилашни фақат суд тартибида амалга оширишни таклиф қилди.\n«Налоговые и таможенные вести» газетасининг бош муҳаррири Михаил Маркович Перпер конференцияга якун ясади. Унинг сўзларига кўра, барча таклифлар ва танқидий фикр-мулоҳазалар яқин вақтда умумлаштирилади ва кодекс ишлаб чиқувчилари ва Қонунчилик палатаси депутатларига берилади. buxgalter.uz портали эса, ўз навбатида, ўз ўқувчиларини улар билан батафсил таништириб боради.\nГулнора ЭРГАШЕВА: «Энг яхши йўл – кодексни қабул қилишни кейинга қолдириш»\nБухгалтерлар Солиқ кодексини тушунарлироқ қилишни сўрашмоқда\nЯнги таҳрирдаги Солиқ кодекси лойиҳасидаги энг муҳим ўн иккита ўзгариш


Евро—2020 саралашининг 8-тури доирасида Португалия терма жамоаси Украина меҳмони бўлди ва мағлубиятга учради (1:2). Лекин бу ўйинда меҳмонлар сардори Криштиану Роналду юбилей голини урди. Украина ўйиннинг 30-дақиқасигача 2та гол уриб олди ва кейин ҳимояга ётди. Ўйиннинг қолган қисмида Роналдунинг ўзи мезбонлар дарвозаси томон 8 бор зарба берди, Португалиянинг барча футболчилари берган зарбаларнинг умумий сони эса 18та бўлди (ўйиннинг 30-дақиқасидан кейин Украина атиги бир зарба билан кифояланди). Роналдунинг 700-голи оддий ва одатий бўлди: у Степанко ўз жамоаси жарима майдонида тўпни қўли билан ўйнагач белгиланган пенальтини аниқ ижро этди.\nПортугаллар ўйин охирига қадар рақибни кучли босим остида ушлаб туришган бўлсада (ўйининг сўнгги сонияларида сўнгги зарба дарвозанинг юқори бурчагидан қайтди) таслим қила олишмади. Терма жамоа ютқазди, аммо Криштиану барибир қирол.\n• Роналду 700та гол уриши учун 973 ўйинда майдонга тушган, бу ўйинларнинг 458тасида гол уришга эришган. Ҳар бир баҳсга ўртача — 0,72 гол!\n• Бу голларининг 450тасини у «Реал» сафида урган, 118тасини – «Ман Юнайтед», 95тасини – терма жамоа, 32тасини – «Ювентус», 5тасини – «Спортинг» клубларининг рақиблари дарвозасига йўллаган.\n• У Ла Лигада – 311, ЕЧЛда – 127, АПЛда – 84 голга муаллифлик қилган!\n• Роналду ҳаммадан ҳам кўпроқ «Севилья» дарвозасини ишғол этган – 27 гол. Кейинги ўринларда «Атлетико» (25) ва «Хетафе» (23) жойлашган. «Барса» – бу борада бешинчи (18).\n• У голларининг 444тасини ўнг оёқда, 126тасини – чап оёқда, 128тасини – боши билан ва яна иккита голини – танасининг бошқа қисмлари билан урган!\n• Роналду биринчи голини 17 йил муқаддам – 2002 йил октябрида «Спортинг» сафида «Морейренсе»га қарши ўйинда урган.\n• Роналду 700та голли довонни забт этган футбол тарихидаги олтинчи футболчи бўлди. Энди у Пеле, Ромарио, Йозеф Бицан, Герд Мюллер ва Ференц Пушкаш билан бир рўйхатда.\n⚽ Most goals in football history:\n🇦🇹 Josef Bican - 805\n🇧🇷 Pele - 779\n🇧🇷 Romario - 748\n🇭🇺 Puskas - 709\n🇩🇪 Gerd Muller - 701\n🇵🇹 @Cristiano Ronaldo - 700\n👑 An elite club. pic.twitter.com/yoHoWtGEFT\n• Яна бир факт: Роналду голларининг 370тасини оқ либосда урган. Шунингдек, 177тасини — қизил, 40тасини — қора, 27тасини — оқ-қора, 20тасини — кўк, 13тасини — яшил, 8тасини — кулранг, 5тасини — сабзиранг, 5тасини — бинафшаранг, 3тасини — оқ-яшил, 2тасини — қора-сариқ (Криш ўйнаган вақтда «Спортинг»нинг меҳмондаги формаси), 2тасини — тўқ кулранг ва биттасини қирмизи рангли форма кийган ҳолда урган.\nИталия 71 йилда илк бор бир ўйинда 9та гол урди


Ноябрда об-ҳаво қандай бўлади\nНоябрнинг деярли бутун биринчи ҳафтаси давомида Ўзбекистонда об-ҳаво кам булутли бўлади. Кейинчалик иссиқ тўлқинлар совуқ тўлқинлар билан алмашиб туради.\nТОШКЕНТ, 2 ноя — Sputnik. Ўзгидромет ноябрь ойида қандай об-ҳаво кузатилиши ҳақида дастлабки маълумотларни тақдим этди.\nТаъкидланишича, ноябрь ойи ҳароратнинг кескин ўзгаришлари билан ажралиб туради. Ноябрь ойининг ўртача ҳарорати октябрга нисбатан 5-7 даража пастдир. Бу ойда ёғингарчилик ҳам кўпроқ кузатилади. Ноябрда ёмғирнинг қорга айланиш ҳолатлари такрорланиб туради. Тоғли туманларда айрим жойларда қор қоплами ҳосил бўлсада, кўпинча у беқарор бўлади.\nДастлабки маълумотларга кўра, бу йилги ноябрь ҳам ҳарорат, ҳам ёғингарчилик бўйича меъёрларга яқин бўлиши кутилмоқда.\nНоябрнинг деярли бутун биринчи ҳафтаси давомида Ўзбекистонда об-ҳаво кам булутли бўлади. Дам олиш кунларида булутлилик ортади, бироқ қуруқ ҳаво кейинги ҳафтанинг бошигача сақланиб туради. Ҳарорат кечаси 2-7 даража, кундузи 18-23 даража бўлади.\nКейинчалик иссиқ тўлқинлар совуқ тўлқинлар билан алмашиб туради, ҳарорат кечаси 5-8 даража илиқдан 0-3 даража совуққача, кундузи 17-20 даража иссиқдан 3-6 даража илиққача ўзгариб туради. Ёғингарчилик асосан ёмғир кўринишида бўлади.


Полша Россиянинг "Газпром" ва "Новатэк" компанияларига қарши санкциялар киритди\nПолшанинг Россияга қарши санксиялар рўйхатига «Газпром» ва «Новатэк» киради\n26 Aprel 14:13 Ўзбекистон янгиликлари\nБЕЛАРУС Газпром Новатэк ПОЛША РОССИЯ САНКЦИЯЛАР\nПолша Россия ва Белоруссияга қарши ўзининг 50 та банддан иборат санкциялар рўйхатини тузди. Бу ҳақда сешанба куни бўлиб ўтган брифингда Полша Ички ишлар вазирлиги раҳбари Мариуш Камински маълум қилди.\n«Полша санкциялар рўйхати Европа Иттифоқининг санкциялар рўйхатининг такомиллаштирилганидир. Бу мамлакатимиз ҳудудида фаолият юритувчи россиялик олигархлар ва фирмаларга тегишли. Бугун эълон қилинган биринчи санкциялар рўйхати 50 та позициядан иборат», — деди масъул департамент раҳбари. Полшага санкциялар жорий этиш.\nВазирнинг сўзларига кўра, рўйхатга EuroPolGaz фаолияти доирасида санксия қўйилган Газпром каби компаниялар, Акрон ва Полшанинг Azoty компаниясида 20 фоизга яқин улушга эга россиялик олигарх Вячеслав Кантон киритилган.\nШунингдек, рўйхатда Донбассдан Полшага Россия кўмир ва кўмир етказиб берган барча корхоналар, шунингдек, Новатэк, ФосАгро каби компаниялар ҳам бор», — деди Каминский рўйхатда Беларус ҳукумати билан алоқадор олигархлар ҳам борлигини таъкидлади Beloil.\n«Биз санкцияларнинг бир нечта турларидан фойдаланамиз, биринчи навбатда, ушбу фирмаларнинг молиявий активлари ва мол-мулкини музлатиш, тендерларда қатнаша олмаслик, олигархларга нисбатан эса мамлакатимиз ҳудудига киришни тақиқлаш», – дейди вазир.\nФарзандларини хусусий боғчаларга берган ота-оналар даромад солиғини тўламайди


Ўзбекистоннинг Озарбайжондаги янги элчиси тайинланди - 15.04.2020, Sputnik Ўзбекистон\nБаҳром Ашрафхонов бунга қадар Ўзбекистон Молия вазирлиги ҳузуридаги Бюджетдан ташқари пенсия жамғармаси ижро этувчи директори лавозимида ишлаган. 15.04.2020, Sputnik Ўзбекистон\nБаҳром Ашрафхонов бунга қадар Ўзбекистон Молия вазирлиги ҳузуридаги Бюджетдан ташқари пенсия жамғармаси ижро этувчи директори лавозимида ишлаган.\nТОШКЕНТ, 15 апр — Sputnik. Баҳром Ашрафхонов Ўзбекистоннинг Озарбайжондаги фавқулодда ва мухтор элчиси этиб тайинланди.\nТашқи ишлар вазирлиги матбуот хизмати хабарига кўра, Баҳром Ашрафхонов Тошкент шаҳридан Боку шаҳрига етиб келди.\nАшрафхонов 2005-2007 йилларда молия вазирининг биринчи ўринбосари, 2007-2016 йилларда Ўзбекистон Республикаси Молия вазирлигининг Ғазначилиги бошлиғи – молия вазири ўринбосари бўлган.\n2016-2018 йилларда Ўзбекистон Республикасининг Россия элчиси сифатида фаолият юритган. 2018-2019 йилларда “Ўзбекнефтегаз” АЖ бошқарув раиси вазифасини бажарувчиси бўлган.\nЎтган йилнинг сентябрида у Молия вазирлиги ҳузуридаги Бюджетдан ташқари пенсия жамғармасининг ижро этувчи директори этиб тайинланган эди.


10 апрель, 2021, 17:01\nТеглар:ФК Машъал | ФК Қўқон-1912\nИлҳом Қурбонов вазиятга оқилона ёндашди.\nКеча “Машъал” ҳамда “Қўқон-1912” учрашувида киритилган биринчи гол бўйича билдирилаётган фикрлар ва мулоҳазалар тинмаяпти. Бу катта акс-садо келтириб чиқаряпти.\nҲамманинг фикри турлича, кимдир ундай, кимдир бундай дейди. Ҳакамлар томонидан голнинг инобатга олиниши яна танқидларга сабаб бўлди. “Машъал” жамоаси бу вазиятга қандай муносабатда?\nАлбатта, ўйин Муборакда бўлди ва мезбон “Машъал” эди. Шунинг учун ташкилий ишлар бўйича ҳам тўғри ёндашув зарурлиги кўриниб қолди. “Машъал” клуби бош директори Илҳом Қурбонов sports.uz учун ўз муносабитини очиқ-ойдин билдирди.\n- Биласиз, ҳар қандай изоҳларни кузатиб бораман. Танқид келажакнинг меваси. Мен ҳамма нарсани тўғри қабул қилишга ҳаракат қиламан. Кўпчилик кечаги ўйиндаги вазият учун ПФЛ ва ҳакамларни айблаяпти. Лекин уларни айби йўқ. ПФЛ билан икки йилдан бери ишлаш ёқимли. Нимага? Уларга ўз фикримизни ва ғояларимизни айта оламиз. ПФЛ эса, ҳар қандай ҳолатда ҳам бизнинг истакларимиз ва таклифларимизни профессионал тарзда қабул қиляпти. Ўз ўрнида, бизни иш юзасидан танқид қилса, буни ҳам тўғри қабул қиляпмиз ҳамда камчиликларимизни ПФЛ билан бирга бартараф қилишга ҳаракат қиляпмиз. ПФЛ бош директори Диёр Имомхўжаев билан яхши алоқада ишлаяпмиз.\nЯна қайтараман: кечаги ўйинда ПФЛнинг ҳеч қандай айби йўқ. Ўша голли вазият 99 фоизга менинг раҳбарлигимдаги “Машъал” жамоасининг хатоси. Чунки шароитни профессионал даражада яратиб беришда бироз хатога йўл қўйдик. Бу ерда техник хато бўлган. Юриб турган нарса тўхташи ёки турган нарса синиши мумкин. Футболда ҳар хил вазият бўлади. Гол урилган пайтда 1 фоизи рақиб жамоа билан ҳакамларнинг ўзига ҳавола. Балки ўша пайтда улар вазиятга бошқача қарашганида...нима бўлганда ҳам асосий хато бизда бўлди.\nДарвозанинг тўрларини пластмасса ушлаб туради. Бошида текширилганида ҳаммаси жойида эди. Фақат ўйин олдидан жамоаларнинг тайёргарлиги пайтида тўп дарвоза тўрига текканида уни ушлаб турадиган пластмасса бироз пастга тушиб қолган. Бунинг оқибатида тўр кенгайиб қолган. Энди қаранг, ўйин пайтида берилган зарба айнан ўша кенгайиб қолган тешикдан кириб кетгани – бу чинакам тасодиф. Ашурматов айтганидек, мўъжиза. Агар ҳозир яна ўша жойдан гол уриш учун минг марта ҳаракат қилсангиз ҳам, бу бошқа содир бўлмаслиги турган гап. Шу боис, ушбу ўйиндаги ҳолат учун кимнидир айблаш нотўғри. Бу бизнинг техник хатомиз ҳисобланади. Ўйинни профессионал даражада ўтказишда камчиликка йўл қўйдик. Буни мухлислар тўғри тушунишлари керак. Ўша вазиятни кўриб туриб тўғриси виждоним қийналди. Рақиб, ҳакам ёки ПФЛни айблаш ноўрин. Чунки боя айтганимдек, бу ўзимизнинг хатоимиз бўлди. Фақат бир фоизгина рақиб билан ҳакамнинг виждонига ҳавола.\nБир нарсани тушуниш керакки, ўша ҳолатга бир қарашдаёқ инсон аниқ баҳо бериши қийин. Шундай экан, ҳакам ҳам инсон, робот эмас. Мен уларни оқламоқчи ёки қораламоқчи эмасман. Ҳар доим ўз фикримни айтиб келганман. Ҳакам тўп дарвозанинг ичида бўлса гол деб ҳисоблайди. Ўйин бошида дарвоза сеткаларини текширганида йиртилган жойи йўқ эди. Шунинг учун ҳакамлар устидан ариза ёзишим қанчалик тўғри ёки нотўғри?! Мен улардан айб қидираётганим йўқ. Ҳар бир танқидни тўғри қабул қилиб, устимизда ишласак, шунда ўсишга эришишимиз мумкин. Барча айбни ҳакам ва рақиб жамоага ағдариб ўзимизни оппоқ қилиб кўрсатишимиз ҳам нотўғри.\nГол бўлганда кўплаб футболчилар вазиятни тушунмай қолишди. Айтяпман-ку, бир фоизгина рақиб жамоа билан ҳакамларнинг виждонига ҳавола. Агар тўпни тепган футболчи ҳаммасини кўриб туриб, ҳақиқатни яширган бўлса, унда унинг виждонига ҳавола. Уч йил олдин Украина чемпионатида шундай ҳолат бўлганини кўрганман. Аутдан тўпни ташлаб беришганида, худди шундай гол уришган. 5-10 дақиқадан кейин рақиб жамоа фэйр-плей тамойилига асосан, ўз дарвозасидан гол ўтказган. Шунинг учун мен бундай вазиятда “Қўқон-1912” жамоаси ҳақида ҳеч нима дея олмайман. Бу уларнинг хоҳиши. Хатоларимиз устида ишлаймиз ва янада эътиборлироқ бўлишга ҳаракат қиламиз. Бу эътиборсизлик билан боғлиқ эди, - дейди Қурбонов.\nШунчаларам қўрқоқ пахтакаш бўладими майли нима бўлса хам энди бари бўлди. Одамийлик хақийқатгўйлик йўқолмасин\nМаколинга тагимдаги саколим Куп макол тукима Жуда хушоматчи экансан Узи сандакалани дйб фудболимизни обруси колмайапди\nИлхом Курбонов жуда эхтиёткор ва уста дипломат экан! Менимча ПФЛни айби куп! Катта гапириб, хеч нима уддалолмаётган Диёрни хам айби катта! Унинг ишини Мирзахаким ака яхширок эплар эди! Диёр эса, узи эплолмаётгани етмагандек, отаси тенги инсон билан бахслашиб юрибди.


Одил Аҳмедов: Футбол келажагига яна бир эътибор!\nНамангандаги саналган 15-сонли футбол бўйича давлат ихтисослаштирилган умумтаълим мактаб интернатида сунъий чимли мини-стадион қурилиб фойдаланишга топширилди.\nНаманганда ягона саналган 15-сонли футбол бўйича давлат ихтисослаштирилган умумтаълим мактаб интернатининг 210 нафар ўқувчиларининг бугун қувончлари чексиз. Боиси таниқли футболчи, Наманган ўғлони Одил Аҳмедовнинг қарийб 100 миллион сўмлик ҳомийлиги эвазига сунъий чимли мини-стадион бунёд этилиб, фойдаланишга топширилди.\nШуни алоҳида таъкидлаш жоизки, Одил Аҳмедовнинг ўзи ҳам ушбу мактабда таълим-тарбия олган.\nМайдонни фойдаланишга топширишга бағишланган тантанали маросимда футболчилар, спорт фахрийлари, мураббийлар, оммавий ахборот воситалари вакиллари, ўқувчиларнинг ота-оналари иштирок этдилар. Тантана сўнгида ўқувчи болажонларга спорт формалари ва инвентарларидан иборат совғалар топширилди.


Усталарнинг орзуси нима? – Сурхон тонги\nБош саҳифа / Жамият / Усталарнинг орзуси нима?\nЯнвар 5, 2018\tЖамият Изоҳ қолдириш 591 Кўрилди\nАбжир, ишни сифатли бажарадиган устага ҳамиша иш топилади. Маҳоратли устани одамларнинг ўзи излаб топади. Чунки уй қурдирмоқчи бўлган киши катта харажат қиларкан, ҳеч қачон қурилиш материалларини нўноқ устанинг қўлига топшириб қўймайди.\nУйимни қўлидан иш келадиган уста қурсин, деб ният қилади ва қўли гул устани излайди. Термиз туманидаги “Аэропорт” мавзесида яшовчи Холмурод Тўраев ва Баҳром Жумаев абжир усталар сифатида танилишган. Айниқса, бу икки ҳунарли йигитлар қумсувоқ, бинонинг ички ва ташқи фасадини қойилмақом тарзда бажаришадики, буюртмачи берган пулига сира ачинмайди.\n— Ёшим қирқдан ошган бўлса-да, шу пайтгача анча қийинчиликларни бошдан ўтказдим. Лекин шунга амин бўлдимки, ҳунари бор одам ҳеч қачон хор бўлмайди, бировга муҳтожлик сезмайди, нонсиз қолмайди, одамларнинг обрў-эътиборига, ҳурматига сазовор бўлади, — дейди Холмурод Тўраев. — Термиз темир йўл бўлинмасида яхшигина маош олиб, бемалол ишлаб турувдим. Қаердандир қисқартириш деган гап чиқдию, бир гуруҳ ишчиларни ишдан озод қилишди. Ишсиз, маошсиз қолган кишининг қандай ҳолатга тушишини тасаввур қилинг. Сира тушкунликка тушмадим. Чунки қўлимда гулдай ҳунарим бор.\nЁшликдан “Чегара” маҳалласида яшовчи маҳоратли уйсоз уста Баҳодир Тошмуродовга уч йил шогирд тушиб, уй қуришни, иморатларга ички ва таш- қи безак бериш, сифатли бўяш ва қумсувоқ қилишни мукаммал ўргангандим. Темир йўлдан ишдан бўшагач, бир-икки йил Россияда ҳам ишладим. Олис юртда ҳам устачилик ҳунарим туфайли обрў-эътиборли бўлдим. Лекин янги рўзғор бўлганим учун хотиним рўзғор тебратишга қийналаётганини кўриб қишлоққа қайтдим. Бир-икки кишининг хонадонида устачилик қилиб, Россияга бормай ҳам ўз қишлоғимда мўмай пул топишим мумкинлигини сездим. Ким уйимни таъмирлаб бер, деб остонамизга қадам қўйса, сира ноумид қайтарган эмасмиз, бориб таъмирни кўнгилдагидай бажариб бераяпмиз.\n— Мустақилликнинг дастлабки йилларига нисбатан бугунги кунга келиб халқимиз анча бойиди. Топган даромадининг рўзғордан ортган қисмини машина олишга, уй қуришга сарфлашаяпти. Одамларнинг яхши яшашга интилиши туфайли янги иморатлар барпо этилиб, қишлоқлар қиёфаси кун сайин чирой очиб бораяпти, — дейди Холмурод Тўраевнинг ҳамроҳи, абжир уста Баҳром Жумаев. — Лекин кўпчилик ёшларга ҳунаримизни ўргатишга қийналаяпмиз. Усталарга шогирд тушиб, ҳунар ўрганиш ўрнига Россия ва бошқа ўлкаларга кетиб ишлашни афзал билишаяпти. Ваҳоланки, Россия бўладими, Корея бўладими, у ерларда яшаш ва ишлаш доимий эмас-ку! Ҳунар эса ҳар бир йигит-қизга доимий ҳамроҳ.\nҚисқаси, моҳир ва абжир усталар Холмурод Тўраев ва Баҳром Жумаев қишлоқларда аҳоли томонидан қурилаётган иморатларни замонавий тарзда безаш, қумсувоқ қилиш, том устини ёпиш сингари юмушларни сифатли бажариб, одамларнинг мушкулини осон қилаяпти. Шу ҳунарлари изидан мўмай даромад топиб, эл қатори фаровон яшашмоқда.\n— Асбоб ишлайди, устаси мақтанади деган гап бор, — дейди Холмурод уста. — Ҳунарли усталарнинг бажараётган иши сифатли, бежирим, чиройли бўлиши кўп жиҳатдан асбобга боғлиқ. Ҳозир қурилиш моллари дўконларида истаган асбоб-анжом бор. Фақат харид қилишга маблағ керак. Банклардан кредит олиб, ўша асбобларни харид қилайлик, десак биринчи галда берилаётган кредитнинг фоиз ставкаси баланд, иккинчидан, кредит фақат давлат корхоналарида ишлаётган, муайян иш ҳақига эга бўлган шахсларга ажратилади. Бизга ўхшаш якка тартибда меҳнат қилаётган усталарга ҳам яшаш жойидаги маҳалладан бериладиган маълумотномалар асосида кам фоизли, мини кредитлар ажратиш жорий қилинса, замонавий асбоб-анжомларни харид қилиб, халқимиз қураётган иморатларнинг янада чиройли, бежирим ва замонавий бўлишига ўз ҳиссамизни қўшардик…\nОлдинги Улуғ келажак сари\nМўл ва сифатли ҳосил берадиган ёнғоқ


Саид Аҳмаддан туҳфа: «Муҳаббатнинг туғилиши» - Zamin.uz\n15:44 / 27.08.2018\nСаид Аҳмаддан туҳфа: «Муҳаббатнинг туғилиши»\nШу ором ва фароғатга тўла саратон тунида боғ кўчадан бир қиз билан бир йигит келади. Уларнинг соялари олдинга чўзилган, худди шу сояни босиб олмоқчи бўладилар-у, етолмайдилар. Баъзан уларнинг бу узун соялари дарахт сояларига қўшилиб кетади-да, яна пайдо бўлади. Улар анҳор кўприги устида тўхташди. Икковининг сояси кўприк устига кўндаланг тушиб ётиб олди.\nҚиз кескин бурилиб йигитга қаради. Қаради-ю, унинг кўзига тикилиб индамай қолди. У\nвужудида, қалбида нималар бўлаётганини билмасди. Унинг гоҳ йиғлагиси, гоҳ кулгиси, гоҳ бутун кечани остин-устин қилиб қўшиқ айтгиси келарди.\n— Кетаман, хайр, — деди йигит унга қўлини узатиб, унинг ҳам қўли титрарди. Йигит бир неча қадам нари кетди. Тўхтади. Орқасига ўгирилди, нимадир демоқчи бўлди. Деёлмади. У ҳам шарақлаб оқаётган анҳорга каради. Шамол эсди. Терак барглари шитирлади. Аллақайда бузоқ уйқусираб маъради. Кимдир, жуда олисда қўшиқ айтди. Яна тинди. Йигит қайтиб келди-да, қизнинг билагидан ушлаб қаттиқ сиқди. Унинг сочларини қўлларига ўраб энтикди. Кейин тез бурилиб, узун соясини орқасига эргаштириб кеча қўйнига кириб йўқ бўлди. Қиз у билан хайрлашганини, билагини ушлаганини, сочларини қўлларига ўраганини сезмади. Фақат олисдан тош йўлда кўндаланг тушиб, бир кўриниб йўқ бўлган соясинигина эслаб қолди, холос. Қиз ҳам ўз соясини олдинга ташлаб, тош ётқизилган кўчада аста-секин юриб кетди.\nБу қиз худди шу бугун ўнинчини битириб, балоғат гувоҳномасини олди. Мактаб ҳовлисида ҳали ҳам чироқлар ёниб турибди. Хайрлашув зиёфатига келган ҳамсинфлар ҳали тарқалишганча йўқ. Ҳовлини тўлдириб танца тушишяпти, қўшиқ айтишяпти. Тонг отиши билан улар ҳар томонга тарқаб кетишади. Улардан фақат бирга олдирилган суратгина ёдгор қолади, холос! Шундаймикин ? Дўстлик-чи, ўн йиллик хотиралар-чи, бирга кечирган аччиқ-чучуқ кунлар-чи, ҳар куни бир неча бор дарсга чақирган қўнғироқ товуши-чи, ота-онадек меҳрибон ўқитувчилар-чи… Ҳаммаси энг ширин хотира бўлиб ёдда қолади.\nМана шу азиз нурга, оҳангга тўлган беғубор хотиралар орасидан бўй чўзиб, қад кўтариб, ҳаммадан олдинда, ҳаммадан баланд бўлиб Омоннинг қиёфаси кўринади. Нега? Бу саволга қиз жавоб тополмасди. Жавоб ҳам излаб кўрмасди. Шу ойдин кечада ҳамма нарса унинг хотиридан кўтарилди-ю, биргина Омоннинг юзи, кўзи, гавдаси, бутун борлиғи билан пайдо бўлди. У тош йўлдан битта-битта босиб шу йигит ҳақида ўйлаб борарди. Омон синфдошлар ичида энг шўх, энг уришқоқ бола эди. У қизлар билан чиқишолмас, уларга кун бермас эди. Ёнига бирон киз ўтириб қолса зарда билан бошқа партага ўтиб кетарди. Пардоз қилган қизларни жуда ёмон кўрарди. Бир кун Санобар деган киз юзига упа суриб келганда унинг қўлини қайириб, дастрўмоли билан юзидаги упани артиб ташлаган эди. Қизлар ҳам уни хушламас, минг хил лақаб қўйиб чакиришарди. Имтиҳоннинг дастлабки кунлари эди. Омон синфда ҳеч ким йўқлигини билиб эшикни зичлаб беркитди-да, ғайри табиий бир товуш билан деди:\nШунда Азиза жаҳл устида унинг юзига бир шапалоқ урди-да, йиғлаб чиқиб кетди. Бу сирни уларнинг икковидан бўлак ҳеч ким билмай қолди. Омон шундан кейин қизга рўбарў келишдан қўрқиб, ўзини четга олиб юрди. Кунлар ўтиши билан Азиза ўша воқеани тез-тез эслайдиган ва ҳар вақт эслаганда юрагининг аллақаери жиз этиб кетадиган бўлиб қолди. Ҳар гал мактаб ҳовлисига кириши билан кимнидир, ниманидир жонсарак бўлиб кидирарди. Унинг шўх, қувноқ кулгилари камроқ эшитиладиган бўлиб қолди. Ҳамиша чақнаб турадиган кўзларида билиб бўлмайдиган ички бир дардининг ифодаси сезилиб турарди.\nОмон ҳам уни зимдан кузатар, кўзи-кўзига тушганда бирдан тунд бўлиб қоларди. Имтиҳонлар тугаб биров ишга, биров ўқишга кетадиган бўлди. Азиза қўйиб берса, ихтиёрини Омоннинг кўлига топширишга тайёр эди. Бугунги ҳайрлашув кеча-сида Омон Мирзачўлга, МТСга кетишини айтди. Ҳамма унинг бу қарорини чапак чалиб қарши олганда Азиза бир сесканиб кетган эди. Танца бошланди. Азиза Омонни четга чақириб, ундан уйига кузатиб қўйишни сўради. Омон унга жавоб бериш ўрнига:\nАзизанинг «О тентак, ҳаммаси сен учун» деб юборишига оз қолди. «Кел, кузатиб кўя қол» деб ёлворди унга. Шовқин тўла мактаб ҳовлисини ортда қоддириб, улар икковлашиб боғ кўча томонга йўл олишди. Ой нури боғу-роғларга оппоқ нур сочиб турган шу сокин саратон тунида уларнинг иккови жимгина келишаркан на унисидан, на бунисидан садо чиқарди. Бу жимликни Омон бузди.\n— Нега ёш бола бўларканмиз. Ўн беш кун бўлди, холос. Дарров катта бўлиб қолибмиз-да.\n— Омон шу гапни айтди-ю, шарақлаб кулиб юборди. Тол бутоғида мудраган мусича чўчиб кетди.\n— Мана, катта одам бўлиб қолганимизнинг гувоҳи. Энди мени ёлғиз ташлаб уйингга\n— Гап билан ураман, — деди Азиза, — Йўқ, урмайман, наҳотки сени урсам. Сени урадиганнинг қўли синсин. Омон маст одамга ўхшаб каловлаб қолди. Кетма-кет уч марта қоқилди. Толнинг каллагига бошини уриб олиб, дўпписини тушириб юборди. Осмонга қараб баркашдек ой баландлаб кетганини энди билди. Хўрсинди, гапи гапига қовушмай, қаёқдаги кераксиз гапларни алжий бошлади. Унинг бу ҳолатини қиз кезиб турарди… Ҳозир у тош йўлдан битта-битта босиб ёлғиз келаркан, Омон ҳақида, ўзи ҳақида, юрагини ўртаётган алланималар ҳақида ўйлаб борарди. Она уни кута-кута чироқни ўчирмай, супа ўртасида аллақачон ухлаб қолганди. Қиз гулзор четидаги ўша супага ўтирди. Энгашиб райҳоннинг бир шохини синдирди-да, димоғига олиб келди.\nРайҳон иси уни чинакамига маст қилган эди. Унинг негадир ўкириб-ўкириб йиғлагиси келарди. Гуллар орасига кириб, чалқанча ётиб, қимирламай ойга қараб то у ботиб кетгунча қараб ётгиси, шу гулларнинг ҳаммасини бирма-бир юзига суртгиси, ойнинг оқ ипак толасидек кўринмас нурларига чирмашиб, ҳув ўша юлдуз тўла осмонга чиққиси, бутун оламга етгудек овоз билан қўшиқ айтгиси келарди. Она супа ўртасида ширин уйқуда ётарди. Э ғофил она, кўзингни оч, қизингнинг юрагига қулоқ сол. Унинг қалбига муҳаббат келди.\nЎтган иш ўтди\n29-12-2018, 23:12, Ҳаёт тарзи\nБу масал ҳаммамиз учун ибратдир\n28-09-2018, 15:11, Ҳаёт тарзи\n23-06-2017, 11:38, Ҳаёт тарзи


Дунёдаги аҳолиси атиги бир киши бўлган шаҳарлар - zarnews.uz\nҲа, ер юзида шундай шаҳарлар, уларда яшовчи кишилар бор. Қуйида кўпчиликка ғайритабиийдек туюладиган шу манзиллар ва унда яшовчилар ҳақида ҳикоя қиламиз.\nЁлғиз яшовчиси: Дэн Салмон\nБуфорд АҚШнинг Вайоминг штатининг, Олбани округи, Ларима ва Шайенн шаҳарлари ўртасидаги 2438 метр баландликда жойлашган ноюридик уюшма. Шаҳар Нью-Йорк ва Сан-Францискони боғлайдиган магистрал йўлдаги энг баланд аҳоли пункти ҳисобланади. Унинг якка-ёлғиз яшовчиси Дэн Салмон бу ерда фаррош, ёқилғи қуйиш шохобчаси ходими, маҳаллий дўкон сотувчиси ва шаҳар ҳокими вазифаларида ишлайди.\nЁлғиз яшовчиси: Элси Эйлер\nМоновининг энг юқори чўққиси 1930 йилларга тўғри келади, ўша пайтда шаҳарда 150 киши истиқомат қилган. Буюк текисликдаги бошқа кўплаб шаҳарлар сингари Монови ҳам аҳолиси ўса бошлаган ва яхшироқ иш таклиф қилган шаҳарлар туфайли маҳаллий аҳолисини қўлдан бой берган. 2000 йилги аҳолини рўйхатга олиш пайтида шаҳарда фақат 2 киши - эр-хотин Руди ва Элси Эйлерлар яшаган. Жаноб Эйлер 2004 йилда вафот этди ва унинг рафиқаси бу ернинг ёлғиз яшовчисига айланди. У шаҳар ҳокими вазифасида ишлайди, спиртли ичимликлар учун лицензия беради ва шаҳар йўл тармоғини ривожлантириш ва тўртта кўча чироқларини давлат томонидан молиялаштириш учун ўзига ўзи солиқ тўлайди.\n3. Кэсс, Янги Зеландия\nЁлғиз яшовчиси: Барри Драммонд\nКэсс шаҳри Янги Зеландия жанубидаги Кантербери минтақасида жойлашган. 73-давлат автомагистрали шаҳардан унчалик узоқ бўлмаган жойдан ўтади ва бу дунёдаги аҳолиси энг кам яшайдиган жойлардан биридир. Барри Драмонд эса бу қишлоқнинг ягона яшовчиси.\nЯгона яшовчиси: Жан-Батист Люлли\nФранциянинг жануби-шарқий қисмидаги Рона-Альп минтақасида жойлашган коммунада битта уй, эски қаср харобалари ўрнида қурилган омборхона ва битта домий яшовчи - 38 ёшли Жан-Батист Люлли бор.\n5. Bonanza, Юта штати, АҚШ\nBonanza Колорадо платоси ҳудудида жойлашган бўлиб, у ерда сланец (тоғ жинси) ва бошқа ёқилғи қазилмаларидан нефть олинади. 2010 йилдаги аҳолини рўйхатга олиш маълумотларига кўра бу жойда бир киши истиқомат қилади.\n6. Ойл-Спрингс, Нью-Йорк, АҚШ\nОйл-Спрингс – АҚШнинг Нью-Йорк шаҳрида жойлашган Сенека ҳиндулари қабиласининг резервация (АҚШда ва бошқа баъзи капиталистик мамлакатнинг туб жой аҳолиси зўрлик билан кўчириб олиб борилган) қилинган жойи. 2010 йилдаги аҳолини рўйхатга олиш маълумотларида у ерда фақат бир туб жойлик америкалик рўйхатда туриши аниқланган.


18 июнь, 2021, 19:29\nТеглар:Усмон Тошев | ФК Бухоро\nТомонлар илиқ муносабатда хайрлашдилар.\nЎзбекистонлик мутахассис Усмон Тошев шартнома муддати тугагани учун Тожикистон терма жамоасини тарк этди, - дея хабар бермоқда Тожикистон футбол федерацияси матбуот хизмати.\nУнинг қўли остида Тожикистон жаҳон чемпионати иккинчи саралаш босқичи доирасида “F” гуруҳида қатнашган ҳолда иккинчи ўринни банд этди.\n"Уч йил давомида Тожикистон терма жамоаси бош мураббийлигидаги фаолиятим мобайнида мени қўллаб-қувватлаган ва доимо илиқ муносабатда бўлган раҳбариятга ўз миннатдорчилигимни билдирмоқчиман. Мураббийлик фаолиятим ва ҳаётимнинг ушбу қисми ҳамиша юрагимда қолади. Менинг иккинчи уйимга айланиб қолган Тожикистонни ҳамма вақт ёрқин хотиралар ҳамда яхшилик билан эслайман.\nҚўл остимда тўп сурган барча футболчиларга, мен билан бирга ишлаган терма жамоа ходимларига ҳам раҳмат айтаман. Шунингдек, бизни фаол равишда қўллаб-қувватлаб келган мухлисларга ҳам алоҳида раҳмат айтмоқчиман.\nТерма жамоани тарк этар эканман, шуни айтишим керакки, у ерда биз аҳил оилани ташкил этишга муваффақ бўлдик. Тожикистон терма жамоасининг “Осиё Кубоги-2023” йўлланмасини қўлга киритишига ишонаман. Доим Тожикистон терма жамоасига чин қалбимдан мухлислик қиламан. Барчага омад тилайман ва яна бир бор ҳаммага қўллагани учун раҳмат", - деди Тошев.\nЎз навбатида Тожикистон футбол федерацияси Усмон Тошевга ҳамкорликдаги самарали фаолияти учун миннатдорлик билдиради ва келажакдаги мураббийлик фаолиятига омад тилаб қолади.\nЭндиликда Тошев бор эътиборини “Бухоро” клубидаги фаолиятига қаратади.\nP.S.Тез орада Усмон Тошев билан уюштирилган суҳбатни Sports.uz сайтида ўқишингиз мумкин.\nУсмон Тошев Осиё ва Европа жамоаларининг қулай таклифларини қабул қилмади. Бунинг сабабини биласизми?


Қорақалпоғистон: болалар боғчаси ишчилари мудирни ишдан бўшатишга муваффақ бўлишди\n06 Aprel 14:29 / Published in Ўзбекистон янгиликлари\nҚорақалпоғистон: болалар боғчаси ходимлари митинг ўтказдилар ва директорнинг ишдан бўшатилишини таъминладилар\nКеча Қорақалпоғистонда 2021 йил 31 мартда бўлиб ўтган норозилик акциясидан сўнг болалар боғчаларидан бирининг раҳбари ишдан бўшатилди.\nТаълим вазирлигининг хабар беришича, 31 март куни Қорақалпоғистоннинг Қонликўл туманидаги 1-сонли давлат болалар боғчаси ходимлари ташкилот раҳбарини ишдан бўшатиш мақсадида кўча намойишини ўтказдилар.\nЎтган йил охирида. Болалар боғчаси ҳодимлари директор Э. Бекбергенованинг устидан шикоят ёзди (у ушбу лавозимда 2018 йил 21 январдан 2020 йил 21 декабргача ишлаган), натижада вазиятни ўрганиш учун ишчи гуруҳ тузилди.\nБоғчада ўтказилган текширув натижасида 399,2 миллион сўм миқдоридаги молиявий ўзлаштиришлар аниқланди. Масалан, у ерда, ўлик руҳлар ишладилар ва 24 миллион сўм маош олдилар. Бундан ташқари, ходимларнинг бир қисми зарурий малакасиз оширилган иш ҳақи ва турли хил тўловларни олдилар.\nШунингдек, боғчада болалар учун озиқ-овқат юмалоқ суммага ҳисобдан чиқарилди, пулнинг бир қисми у ерда бўлмаган моллар учун тўланди. Масалан, ходимлар 4932 кг гўштни 159,6 миллион сўмга ва 15 504 литр сут маҳсулотларини 53,1 миллион сўмга сотиб олишди, улар аслида ўз мақсадларида ишлатилмади.\nУшбу чек бўйича материаллар суд қарори учун Бош прокуратура ҳузуридаги Иқтисодий жиноятларга қарши курашиш бошқармасининг Қонликул туман бўлимига ўтказилди.\nНатижада, директор 2020 йил 21 декабрдан лавозимидан озод этилди. Қизиғи шундаки, 24-25 март кунлари суд қарори билан Бекбергенова ўз лавозимига тикланди. Шундан сўнг, болалар боғчаси ходимлари норозилик намойишларини ўтказдилар. 5 апрел куни Бекбергенова яна директорлик лавозимидан бўшатилди.\nФақат битта савол пайдо бўлмоқда — ҳакам кимлар? Бизга шунча қонунбузарликлар содир этилган директорни қайта тиклаган бу одамларни кўрсатинг.\nTagged under: БОЛАЛАР БОҒЧАСИ, НОРОЗИЛИК, тўсиб қўйиш, Қорақалпоғистон, ҲАРАКАТ\nРоссия махсус кучлари Ўзбекистонга етиб келишди\nЎзбекистон биринчи кўчма клиникани Россия Федерациясидан олди\nЕргеодезкадастри давлат қўмитасининг ваколатлари Қишлоқ хўжалиги вазирлигига ўтказилди\nМактаб ўқувчилари ва талабаларига инвестиция ва молиявий саводхонлик ўргатилади\nПентагон Қора денгиздаги ҳарбий ҳаракатлар режаларини ошкор қилмади


23 фоизга тезлашган Google Chrome энди кунига 17 йиллик процессор умрини тежайди! - Terabayt.Uz\n23 фоизга тезлашган Google Chrome энди кунига 17 йиллик процессор умрини тежайди!\nҚидирув гиганти шу кунларда ўзининг Google Chrome браузерини 91-версиясига янгилади. Chromium расмий блогида Chrome маҳсулоти бўйича менежер Томас Наттестад (Thomas Nattestad) ундаги муҳим жиҳатлардан бирига эътибор қаратган.\nЎҚИНГ: Дунё бўйича қайси браузерлар энг оммабоп? (2021 йил апрель)\nТомас Наттестаднинг таъкидлашича, Google Chrome янгиланганидан сўнг нақ 23 фоизга тезлашган. Бунга эса янги – Sparkplug компилятори ҳамда қисқа ички чақирувлар туфайли эришилган.\nБунинг эвазига ҳар куни бутун дунё бўйлаб мазкур браузер фойдаланувчиларида жами 17 йилдан ошиқроқ вақт тежалади, дейди менежер.


Туркман тўйларининг видеолари махсус хизмат ходимлари назоратида экан — Minbar\nТуркман тўйларининг видеолари махсус хизмат ходимлари назоратида экан\n14 май 17:12 1 дақиқада ўқийсиз Янгиликлар\nТуркманистонда тўйлар ва бошқа оилавий тадбирларни тасвирга олувчи хусусий операторлар олинган барча материалларни кўриб чиқиш ва маъқуллаш учун маҳалла нозири ва Миллий хавфсизлик вазирлиги ходимларига тақдим этиши шарт.\n«Хроника Туркменистана» мухбирларининг хабар беришича, нозирнинг видеони кўриб чиқишига уч кун кетади, шундан сўнггина оператор видеони монтаж қилиши ва буюртмачига бериши мумкин. Буюртмачи видео махсус хизматларга кўрсатиб олинганини билмаслиги керак.\nАйтиш жоизки, март ойигача видео фақат маҳалла нозирига кўрсатилар эди. Кейин уни МХВ ходимларига ҳам жўната бошлашди. Уларнинг кўриб чиқишига ҳам икки кун вақт кетади. Бу вақт мобайнида оператор тўй эгаларини буюртмаси бажарилаётганига, монтаж жараёни муайян вақтни олишига ишонтириши лозим.\nТўйларга чиқадиган видеочиларнинг сўзларига кўра МХВ ходимлари улардан кайфи чоғ меҳмонлар нималарнидир муҳокама қилаётган ҳолатларни тасвирга олишни сўрашади. Бу кадрлар якуний монтажга киритилмайди, лекин махсус хизмат вакилларида қолдирилади.\nЎзига тўқ одамлар одатда икки-учтадан оператор ёллашади. Агар махсус хизмат ходимларига видеодаги нимадир (меҳмонларнинг ўзини тутиши, қизларнинг кийими ёки президент портретининг қийшиқ илингани) ёқмаса материал узоқ вақт операторга қайтарилмайди. Норозилиги кадрга тушиб қолган одамлар кейинчалик бирон-бир муаммога дучор бўладими-йўқми – маълум эмас. Операторлар махсус хизмат ходимлари шу тариқа бой ва амалдорларга компромат йиғишади деб тахмин қилишади.


Қуръони карим сув ҳақида\nАтоқли франсуз тиббиёт олими Морис Букай номи Ислом оламида яхши таниш. Насронийлик эътиқодида тарбияланган Морис Букай Франсия университетининг тиббиёт факултетини «аъло»га тамомлаган. 1945 йилдан Париж дорулфунунида табиб, 1952 йилдан эса жарроҳлик бўлими мудири бўлиб ишлаб келмоқда. У бир қанча халқаро жамиятлар аъзоси ва қатор илмий-оммабоп асарлар муаллифидир.\n1981 йили Франсия ҳукумати Миср Араб Республикасидан Фиръавннинг жасади устида илмий тажриба асосида археологик тадқиқотлар ўтказишга рухсат сўрайди. Жаррохларга раҳбар ҳамда тадқиқот ишларида масъул этиб профессор Морис Букай тайинланади. Ана шу тадқиқотлар чоғида Қуръоннинг ҳақлигини англаб етган Морис Букай мусулмон бўлади. Шундан сўнг у ўн йил давомида Куръонда хабари келган илмий кашфиётларни тадқиқ қилиш билан шуғулланди. Натижада унинг тадқиқотлари Аллоҳнинг каломи ҳақлигини исботлади. Бу соҳадаги билимларини янада ошириш учун араб тилини ўрганди ва Қуръони Карим маъноларини таҳлил қилди. Ниҳоят, у ўзининг дунёда машҳур «Таврот, Инжил, Қуръон ва ҳозирги илм» асарини ёзди. Ҳозир нашрга тайёрланаётган ана шу китобдан бир парчани журналхонларга илиндик.\nСувнинг инсон ҳаётида тутган ўрни ҳақида Қуръондаги оятларни ўқир эканмиз, бугунги кун кўзи билан қараганда ҳамма биладиган оддий далиллар ёзилганга ўхшаб кўринади. Чунки замонавий илм-фан кашфиётлари сабабли биз бугун табиатда сувнинг айланиш жараёни қандай рўй беришидан озми-кўпми хабардормиз.\nАммо қадимгиларнинг бу ҳақдаги тасаввурлари қанақа бўлганига эътибор қаратсак, Қуръонда ўз даврининг фалсафий қарашлари асосида ўйлаб топилган ва ҳақиқатга умуман тўғри келмайдиган хато маълумотлар эмас, балки ўз даври учун номаълум бўлган далиллар берилганини тушунамиз. Гарчи бу фактларни аниқлаш учун катта илмий изланишлар қилиш зарур бўлмаса-да, оддий кузатишлар орқали сезиладиган сувнинг табиатдаги айланиш жараёни фақат бизнинг замонамизга келибгина аниқланди.\nМасалан, ер ости сувлари ерга ёққан қор ва ёмғир сувларининг ер остига сингиши натижасида пайдо бўлиши бугун ҳаммага маълум, аммо қадимда бу фикр биринчи марта милоддан олдинги 1-асрда Римда Витрувий Пол Маркус (Vitruvius Polio Marcus) томонидан илгари сурилганида кўпчилик бунга ишонмаган. Ундан кейинги асрларда, шу жумладан Қуръон нозил бўлган даврда ҳам одамлар сувнинг айланиш жараёни ҳақида умуман нотўғри тасаввурга эга бўлишган.\nШу соҳанинг икки мутахассиси – Г.Гастиани (G. Gastany) ва Б.Блаву (B. Blavoux) ўзларининг Бутунжаҳон Энциклопедиясига «Гидрогеология» (Hydrogéologie) сарлавҳаси билан ёзган мақолаларида бу мавзуга оид қизиқарли тарихий маълумотларни тақдим этишган:\n«Милоддан олдинги 7-асрда Фалес Милетский (Thales of Miletus) океан сувлари буғга айланиб, шамоллар таъсирида ҳавога кўтарилади ва кейин яна ерга қайтиб, ер остига синггиб кетади, деган фикрни илгари сурган. Бу фикрни Афлотун (Plato) ҳам қўллаб-қувватлаган, фақат ҳавога кўтарилган сувлар ер ва осмон орасидаги «тартар» (Tartarus) номли қатламда сақланади, деб ўз фикрини ҳам илова қилган. Бу фикр милоднинг 18-асригача жуда кўп олимлар орасида кенг тарқалган ва хатто Декарт (Descartes) ҳам унинг тарафдорларидан бири ҳисобланган. Арасту фикрича, сув буғи баланд тоғ ғорларида йиғилиб, кейин ўша ердан ер ости сувларига қўшилиб кетган ва булоқларни тоза сув билан таъминлаб турган. Бу фикрни милоднинг 1-асрида Сенека (Seneca) ва 1877 йилгача яшаган яна жуда кўп бошқа олимлар, шу жумладан О.Волжер (O. Volger) ҳам қўллаб-қувватлаган. Сувнинг айланиш жараёнини биринчи марта 1580 йили Бернард Палисси (Bernard Palissy) исботлаб бера олган. Унинг назариясига кўра ерости сувлари ерга сингиб кетадиган ёмғир ва қор сувлари натижасида ҳосил бўлади. Бу назария 17-асрда Э.Мариотт (E. Mariotte) ва П.Перро (P. Perrault) томонидан тасдиқланган».\nҚуйидаги Қуръон оятларида Муҳаммад (алайҳиссалом) даврига хос хато маълумотларнинг биронтасини учратмаймиз:\n«Биз осмондан баракотли сув — ёмғир ёғдириб, унинг ёрдамида боғ-роғларни ва ўриб олинувчи дон-дунларни ҳамда тизилган (мевали) новдалари бўлган баланд хурмоларни ундириб-ўстирдик. Бандаларга ризқ бўлсин учун (мана шундай қилдик). Яна у (сув) ёрдамида ўлик шаҳарни − ерни тирилтирдик (Ўликларнинг ўз қабрларидан қайта тирилиб) чиқишлари ҳам мана шундай бўлур» (Қоф сураси, 9-11-оятлар)\n«Ва Биз осмондан (аниқ) ўлчов билан сув (ёмғир-қор) ёғдириб, уни ерга жойлаб қўйдик. Шак-шубҳасиз, Биз уни кетказишга ҳам қодирдирмиз. Сўнг Биз сизлар учун у (сув) ёрдамида хурмо ва узум боғларини пайдо қилдик. Сизлар учун у (боғларда) яна кўп мевалар бўлур, сизлар улардан ейсизлар» («Мўминун» сураси, 18-19-оятлар)\n«Биз шамолларни (булутларга) ҳомиладор бўлган ҳолларида юбордик, осмондан сув (ёмғир) ёғдириб, сизларни у билан суғордик. Уни сизлар тўплаб олувчи эмассиз (балки дарё ва кўллар яратиб, у сувни Биз сизлар учун тўплаб берурмиз)» (Ҳижр сураси, 22-оят)\nСўнгги оятни икки хил тафсир қилиш мумкин. Ҳомиладор қилинадиган шамоллар ўсимликларни чанглатишга ишора қилаётган бўлиши мумкин, чунки улар чанглатишга сабабчи бўладиган уруғларни олиб келишади. Иккинчи томондан, бу шунчаки ифодали ўхшатиш бўлиб, шамолларнинг ёмғири йўқ булутларни учириб юриб, кейин ёмғирли булутларга айлантириши ифодаланган бўлиши ҳам эҳтимолдан холи эмас. Шамолларнинг ушбу вазифаси ҳақида кўп ўринларда, жумладан, қуйидаги оятда ҳам ҳикоя қилинади:\n«Аллоҳнинг Ўзи шамолларни юборди. Бас, улар булутни қўзғатгач, Биз уни ўлик шаҳарга хайдаб, унинг ёрдамида ўлган ерни тирилтирдик (Қиёмат қойим бўлган Куни) қайта тирилиш ҳам шунинг ўзидир» (Фотир сураси, 9-оят)\nЭътибор беринг, учинчи шахсда ҳикоя қилинаётган оят бирдан Аллоҳ томонидан биринчи шахсда давом эттирила бошланган. Бу каби ҳикоя услубининг ўзгариш ҳолатлари Қуръонда жуда кўп учрайди.\n«Аллоҳ шундай Зотдирки, шамолларни юборур, бас, улар булутни ҳайдар, сўнг (Аллоҳ булутни) Ўзи хоҳлагандек ёюр ва (агар хоҳласа) уни бўлак-бўлак қилур, бас, Сиз уларнинг орасидан ёмғир чиқаётганини кўрурсиз. Энди қачон (Аллоҳ) уни Ўзи хоҳлаган бандаларига етказса, баногоҳ улар шод-хуррам бўлурлар» (Рум сураси, 48-оят).\n«У шундай Зотки, Ўз раҳматининг (яъни ёмғирнинг) олдидан хушхабар қилиб шамолларни юборур. Қачонки улар вазмин булутларни кўтариб келгач, биз уни (булутни, чанқоқ) ўлик шаҳарга ҳайдаймиз. Бас унга сув-ёмғир ёғдириб, унинг ёрдамида ҳар турли мевалар чиқарурмиз. Биз ўликларни ҳам (ўз жойларидан) мана шундай чиқарурмиз. Шояд, эслатма-ибрат олсангизлар» (Аъроф сураси, 57-оят).\n«У Ўз раҳматининг (яъни ёмғирнинг) олдидан хушхабар қилиб шамолларни юборган Зотдир. Биз ўлик шаҳар-масканларни тирилтириш ва Ўзимиз яратган кўплаб чорва ҳайвонлари ҳамда инсонларни суғориш учун осмондан пок сув ёғдирдик» (Фурқон сураси, 48-49-оятлар).\n«Яна кеча ва кундузнинг алмашиб туришида ва Аллоҳ осмондан ёғдириб, унинг ёрдамида «ўлган» ерни тирилтирган ризқ − ёмғирда ҳамда шамолларнинг йўналтирилишида ақл юргизадиган қавм учун оят-ибратлар бордир» (Жосия сураси, 5-оят).\nСўнгги оятда осмондан сув кўринишида юбориладиган ризқ ҳақида гапириляпти. Асосий эътибор ёмғирнинг айланишига сабаб бўладиган шамолларнинг ўзгаришига қаратиляпти.\n«(Аллоҳ) осмондан сув (ёмғир) ёғдирганида, жилғалар тўпланиб-тошиб, оқиб, бу сел ўз устида кўпикларини ҳам кўтариб келур. (Одамлар) зеб-зийнат ёки асбоб-ускуна ясаш учун ўтда эритадиган нарса-маъданлардан ҳам шунга ўхшаш кўпик (чиқинди пайдо) бўлур» (Раъд сураси, 17-оят);\n«(Эй Муҳаммад алайҳиссалом, у мушрикларга) айтинг: Хабар берингиз-чи, агар (баногоҳ ичар) сувларингиз (Ер тубига) сингиб кетар бўлса, у ҳолда (Аллоҳдан ўзга) ким сизларга оқар сув келтира олур?!» (Мулк сураси, 30-оят);\n«(Эй Муҳаммад алайҳиссалом), Аллоҳ осмондан сув (ёмғир-қор) ёғдириб, уни Ердаги булоқлар-чашмалар қилиб оқизиб қўйганини кўрмадингизми? Сўнгра у (сув)нинг ёрдамида ранго-ранг экин-тикин чиқарур» (Зумар сураси, 21-оят)\n«Яна Биз у (ер)да хурмозор ва узумзор боғларни (пайдо) қилдик ва унда булоқларни оқизиб қўйдик» (Ёсин сураси, 34-оят)\nБулоқларнинг аҳамияти ва улар ёмғир сувлари билан суғорилиши ҳақида сўнгги уч оятда маълумот бериляпти. Шу ўринда бир сония тўхтаб, қуйидаги фактларга эътибор бериш ва Ўрта асрларда булоқлар ер ости сувлари билан суғорилади, деган фикр устун бўлгани ва буни ҳатто Арасту ҳам илгари сурганини унутмаслик керак. Бутунжаҳон Энциклопедияси китобида Гидрология (Hydrologie) мавзусини изоҳлар экан, Франсия Астрономия миллий маркази ўқитувчиси М.Р.Ременғерас (M.R. Remenieras, Ecole nationale du Genie rural, des Eaux et Forêts) гидрологиянинг асосий босқичларини санаб ўтади ва қадимгилар, хусусан, Яқин Шарқ халқлари томонидан ясалган улкан суғориш мосламаларини мисол келтиради. Лекин бу мосламалар нотўғри тасаввурга асосланиб қурилгани учун кўп фойда бермагани ҳам айтиб ўтилади. Муаллиф яна давом этади:\n«Фақат Уйғониш даврига келибгина (тахминан, 1400 ва 1600 йиллар ораси) фалсафий қарашларга асосланган нотўғри маълумотлар ўрнини илмий кузатувлар натижасида олинган хулосалар эгаллади. Леонардо да Винчи (Leonardo da Vinci, 1452-1519) Арастунинг фикрини инкор қилди. Бернард Палисси (Bernard Palissy) ўзининг «Табиий ва сунъий фавворалар ва сувларнинг табиатда айланишига оид ажойиб кашфиёт» (Discours admirable de la nature des eaux et fontaines tant naturelles qu'artificielles, Paris, 1570) китобида сувнинг айланиш жараёнини тўғри изоҳлаб берди ва булоқлар ёмғир сувлари билан суғорилишини аниқлади».\nМана шу сўнгги жумла Қуръоннинг Зумар сураси 21-оятидаги фикрни тасдиқлайди, Қуръонда ҳам булоқлар ёмғир сувлари билан суғорилиши ёзилган.\n«Нур» сурасининг 43-ояти ҳам ёмғир ва чақмоқ мавзусига бағишланган: «Аллоҳ булутларни ҳайдашини, сўнгра уларни бирлаштиришини, сўнгра уларни устма-уст қилишини кўрмадингизми? Сўнг (булут) орасидан ёмғир чиқаётганини кўрурсиз. (Аллоҳ) осмондан — ундаги (булутлар) тоғидан дўл ёғдириб унинг (зиёнини) Ўзи хоҳлаган кишиларга етказур ва Ўзи хоҳлаган кишилардан нари кетказур. Унинг чақмоғининг ёруғлиги (қараган) кўзларни кетказгудек бўлур».\nКейинги парча эса бироз қўшимча изоҳ талаб қилади:\n«Сизлар ўзларингиз ичадиган сув ҳақида ҳеч ўилаб кўрдингларми? Уни булутлардан сизлар ёғдирдингларми ёки Биз ёғдиргувчимизми?! Агар Биз хоҳласак, уни шўр қилиб қўйган бўлур эдик. Бас, шукр қилмайсизларми?!» (Воқеа сураси, 68-70-оятлар)\nАллоҳ чучук сувни хоҳласа шўр сув қилиб қўйиши мумкинлиги илоҳий қудратга ишора. Илоҳий қудрат, шунингдек, булутлардан ким ёмғир ёғдириши, инсон хоҳласа ҳам бу ишни қила олмаслиги билан яна бир марта таъкидланяпти. Бизнинг давримизга келиб замонавий илм-фан технологиялари ривожланиши натижасида бугун сунъий равишда ёмғир ҳосил қилиш мумкин. Шунга асосланиб Қуръондаги оятни ёлғонга чиқарса бўладими?\nЖавоб аниқ: йўқ, чунки бу борада инсоннинг имкониятлари қанчалик чегаралангани ва сунъий ёмғир ҳосил қилишда замонавий технологиялар атрофдаги кўплаб табиий ҳолатларга боғлиқ экани ҳеч кимга сир эмас. Франсия метереология хизмати мутахассиси М.А.Фаси (M.A. Facy) Бутунжаҳон Энсиклопедиясининг «Ёғингарчиликларнинг тушиши» (Precipitations) бобида шундай деб ёзади: «То булут ўз эволюциясининг маълум босқичига чиқмагунича (вояга етмагунича) ёки ёмғир булутига хос зарур хусусиятларга эга бўлмагунича ҳеч қачон бу булутда сунъий равишда ёмғир ҳосил қилиб бўлмайди». Демак, то булутда маълум табиий ўзгариш рўй бермас экан, инсон ҳеч қачон техник воситалар ёрдамида унда сунъий равишда ёмғир ярата олмайди. Агар бунинг имкони бўлганида Ер куррасида қурғоқчилик муаммоси қолмаган бўларди, ваҳоланки, бу муаммо ҳалигача тугатилган эмас. Ёмғирга хўжайинлик қилиш ва об-ҳавони инсон хоҳишига кўра бошқариш орзулигича қолиб кетишини замонавий илм-фан ҳам тан олди.\nИнсон ўз хоҳишига кўра табиатда сувнинг айланиш жараёнига аралашиши, унинг босқичларини ўзгартира олиши, тезлаштириши ёки секинлаштириши имконсиз. Табиатда сувнинг айланиш жараёни гидрологияга оид замонавий кузатишлар асосида қуйидагича изоҳланиши мумкин:\nҚуёшнинг нурларидан келадиган иссиқлик таъсирида денгиз сувлари ва ернинг устки қобиғига чиқиб қолган ер ости сувлари буғланади. Ҳосил бўлган буғ атмосферага кўтарилади, у ерда конденсацияланади ва кейин булутларга айланади. Кейин шамолларнинг аралашуви рўй беради ва улар турли масофалардаги булутларни ҳаракатга келтиришади. Булутлар бу босқичда ёмғир ҳосил қилмасдан туриб тарқалиб кетиши, ёки бошқа булутлар билан қўшилиб катталашиши, ёки кичик қисмларга бўлиниши, ёки ривожланиб кейин ўзи ёмғир ҳосил қилиши мумкин. Агар бу ёмғир денгизларнинг устига ёғадиган бўлса (Ер сатҳининг 70 фоизи сув билан қопланган), сувнинг айланиш жараёни тез орада яна такрорланади. Агар ёмғир қуруқликка ёғса, ўсимликлар улардан суғорилади, ўсиб-унади ва сувнинг маълум қисмини, барибир, атмосферага қайтариб беради. Қолган ёмғир сувлари ерга сингиб, ё ер ости йўллари орқали денгизларга бориб қўшилади, ёки булоқлар ва ер ости сувларига айланиб кейин, барибир, ернинг устига қайтиб чиқади ва яна буғланиб атмосферага кўтарилади.\nАгар гидрологияга оид замонавий маълумотларни Қуръондан олинган юқоридаги оятларга таққослайдиган бўлсак, икки матн орасида ажойиб уйғунлик борлиги кўзга ташланади.


Уйдаги одам ўйлари… – Jurnalist\nУйдаги одам ўйлари…\nR S2020-04-09T21:25:02+05:009 Aprel, 2020|Умумий янгиликлар, Ҳафта мақоласи|\nБаҳор байрамлар фасли, яшнаш-яшариш палласи, кўзлар, кўнгиллар қувонадиган маҳал. Кўкламни ана шундай таърифлаймиз, ана шундай ардоқлаймиз.\nБироқ бу йил арзанда баҳор анчайин серташвиш, серхавотир келди. Эл бошига иш тушди. Табиат гул-гул яшнаётган, нозу карашма билан ясаниб қучоғига чорлаётган айни дамларда тоқатимизга тоқат тилаб уйда ўтирибмиз. Ташқарига чиқиш йўқ. Ихтиёрий-мажбурий равишда шуни танладик. Ҳаммаси коронавирус деган балои азим касридан. Бу иллат қайдан пайдо бўлди, билмадим, лекин ҳаммани бесаранжом, бесаришта қилди.\nАммо пандемия туфайли тала-тўпга дуч бўлган дунёнинг не-не оти улуғ мамлакатлари билан солиштирганда, бизда аҳвол анча тузук, вазият анча осойишта эканини пайқаймиз. Ҳар тугул, шу ҳам кўнгилларга таскин беради. Аммо бу афзаллик, бу осойишталик ўз-ўзидан бўлиб қолаётгани йўқ. Ҳаммасининг замирида Президентимизнинг, ҳукуматимизнинг халқ саломатлиги, юрт омонлиги йўлида юритаётган оқилона сиёсати, беҳаловат югуриб-елишлари, қўллаётган амалий чора-тадбирлари ётибди. Қай бирини айтамиз? Фидойи, жасур шифокорларимизга кўрсатилаётган эъзоз-эътиборними? Ёхуд ҳозирги машаққатли вазиятда аҳолини қўллаб-қувватлаш учун ажратилаётган маблағлар ҳақида сўзлаймизми? Менимча, булар ҳақида гапиришга ҳожат йўқ. Матбуот, интернет, ижтимоий тармоқлар орқали халқ ҳаммасидан хабардор. Куну тун эл ғамида, юрт ташвишида оёқда турган раҳбариятдан барча миннатдор. Имкон топилса, ҳамма камарбаста бўлишга шай.\n“Ваҳимага берилманг, хавотирга тушманг, уйда қолинг!” Мана шу даъват телевидение, радио ва бошқа оммавий ахборот воситалари орқали ҳар куни, ҳар соат бот-бот такрорланади. Биз ваҳимага тушмаймиз, лекин ўзимизнинг, бола-чақамизнинг, қавму қариндошнинг соғ-саломатлиги учун қайғурамиз, юрт омонлиги, унинг эртаси, келажаги борасида ташвишланамиз.\nБу бизни тартиб-интизомга қатъий амал қилишга ундайди. Уйдан чиқмай офатга қарши курашаётганлар сафида бўлишга, уларга имкон қадар кўмаклашишга чорлайди. Тўғри, ҳеч нарсадан чўчимайдиган, нописанд, таптортмас нусхалар ҳам бор. Уларнинг қилмиши, дунёқараши менимча, коронавирусдан ҳам хатарлироқ. Бу тоифадаги каслар танг вазиятдан фойдаланиб, озиқ-овқат маҳсулотларини уч-тўрт баробар қимматига сотиш пайида. Энг ёмони, қорин қутқусига учган, касалликдан кўра очликдан ўлишдан қўрққан нодон оломон тўс-тўполон, фитна-фасод билан уларнинг савдосини гуллатади. Имону эътиқодни, миллий қадриятларни бир пулга олмайдиган яна бир қавм борки, улар ҳамма офат билан курашга чалғиб турган маҳал очиқдан-очиқ халқимизнинг маънавий дунёсига тажовуз қилишади. Бир пайтлар кенг жамоатчилик томонидан ҳақли эътирозларга сабаб бўлган, оқибатда, намойиши тақиқлаб қўйилган “Севги изтироблари” каби беҳаё, бузуқ сериаллар, турли-туман саёз-сийқа масхарабозликлар яна телеэкранларга қайтгани фикримизнинг якқол далилидир.\nТағин бир мулоҳаза шуки, менимча бугун, ҳукуматимиз айнан пандемия билан курашишдан кўра, тартиб-интизомни сақлашга кўпроқ куч, маблағ сарфлашга мажбур бўлаяпти. Қаранг, қисқа бир вақт ичида 30 мингга яқин фуқаро карантин режимини бузган, 400 бора карантиндан қочиш ҳолатлари қайд этилган, 200 га яқин кўнгилочар томошалар уюштириш, тўй-маросимлар ўтказиш ҳолатларига йўл қўйилган. Автомабилда юриш учун стикер олиш илинжидаги не-не алдам-қалдам, зўравонлик каби нохушликларни айтмайсизми? Ахир, эл бошига иш тушиб турган дамларда бундай нописандликни, лоқайдликни, хотиржамликни қандай тушиниш мумкин? Уларга қарши курашишга, тартиб сақлашга қанчадан қанча раҳбарлар, ходимлар, асосий вазифадан чалғиб, ўз диққат-эътиборларини, вақтини жалб этишган. Аслида, улар ҳам тирик жон, уларга ҳам касаллик юқиши мумкин, шунинг учун ҳам уйида ўтириши лозим. Минг афсуски, жоҳил, бугунги талабни тўғри тушуниб етмаган тўдалар билан қувлашиб юришга маҳкумлар. Шу ўринда андаккина нимтабассум улашадиган ҳангома ёдга тушади.\nБуюк фаранг олими Блез Паскаль ноёб бир кашфиёт устида дунёларни унутиб ишлаётган кезлари менга ўхшаш бир шилқим, маҳмадона шогирди тез-тез ҳузурига келиб, ҳар хил олди-қочдилардан вайсаб, кетар чоғи, устоз, бизга хизмат йўқми, тортинмай айтаверинг, қандай ёрдам кўрсатай, деб эзмалик қилар экан. Бир куни диққат- эътибори чалғиганидан, вақти беҳуда совурилганидан ранжиган олим, халақит бермай турсанг бас, шунинг ўзи менга катта ёрдам, дея сўровларига жавоб берибди.\nШу ибратли ҳикоят хаёлимдан ўтаркан, мен ҳам бугунги қатъий интизомни бузаётганларга қарата, эй, азизлар, эл ташвишига шерик бўлмас, кўмак бермас экансиз, ҳеч қурса, халақит берманг, деб ҳайқиргим келади. Аммо масъулиятни чуқур ҳис этмаган, на офатдан, на қонундан қўрқадиган бундай одамлар, менга қулоқ солармиди? Насиб этса, эрта-индин пандемия балосидан қутулармиз, лекин жоҳиллик, очкўзлик, нодонлик иллатларига қачон барҳам бера оламиз?\nҲа, сўзим аввалида айтганимдек, баҳор байрамлар фасли. Жумладан, Иккинчи жаҳон урушида қозонилган буюк ғалабанинг 75 йиллигини тантанали нишонлаш ниятидамиз. Ўйлайманки, умид қиламанки, ишонаманки, хавотирлар, ваҳималар ичида яна жипслашиб, янада кучайиб пандемия деган кўзга кўринмас ёвни енгамиз ва галдаги жаҳон урушига якун ясаб, ўша кунларга музаффар ҳолда етиб борамиз. Иншооллаҳ!